qundao/data-zh-poetry huggingface dataset:
去非尉曹於廨舍之側鑿池種竹爲亭其上名曰有竹取文公詩云也
作者：趙蕃
朝代：宋

舊日南州於去非，一官黄綬不嫌卑。
要爲賓主壺觴地，因著胸中水竹期。
怪底不同東野耄，政由深得退之奇。
過君池草生春日，憶我叢篁長夏時。
又呈慶伯
作者：趙蕃
朝代：宋

下里又寒食，寒居猶去年。
蕭條花不見，牢落病仍纏。
强起陪親友，題詩未究宣。
方欣好天色，雲氣復油然。
又成父弟往餘干謁趙叔遂至池陽廬陵謁二周先生長句送行
作者：趙蕃
朝代：宋

歸我山中未一年，兩回題子送行篇。
況今客路飛紅葉，不比春風啼杜鵑。
東閣翹材嗟久闊，長沙夜席已喧傳。
子行歷聘應兄問，併謝江東有二天。
又次簽判丈惜花絕句三首·其一
作者：趙蕃
朝代：宋

江南花草易芳菲，今我還家已似遲。
最恨春風苦無思，卷藏紅綺不容披。
又次簽判丈惜花絕句三首·其三
作者：趙蕃
朝代：宋

春事違人去若狂，便驚鶗鴂怨年芳。
兒童强作留連意，拾去殘花學試粧。
又次簽判丈惜花絕句三首·其二
作者：趙蕃
朝代：宋

蚤作抽書對白間，瓦爐猶有宿香殘。
詩來報我羣花盡，亟起巡簷忘帽寒。
又次韻宋茂叔送行五絕兼謝修叔·其一
作者：趙蕃
朝代：宋

送我歸舟水一篙，更携佳語贐吾曹。
暮雲真作江東去，不復沅湘誦楚騷。
又次韻宋茂叔送行五絕兼謝修叔·其三
作者：趙蕃
朝代：宋

太息平原生事疎，老來亦欲事犂鉏。
儻然識得簞瓢樂，祇見何妨有不如。
又次韻宋茂叔送行五絕兼謝修叔·其二
作者：趙蕃
朝代：宋

平日長嗟取友難，年來頗得見班班。
顧憐蹇步終無及，天馬逍遥十二閑。
又次韻宋茂叔送行五絕兼謝修叔·其五
作者：趙蕃
朝代：宋

山到窮時一徑開，數松幾竹與縈回。
我歸釀黍仍鋤菜，準擬籃輿窈窕來。
又次韻宋茂叔送行五絕兼謝修叔·其四
作者：趙蕃
朝代：宋

前年過語漫匆匆，今喜追隨數日同。
詩裏固知俱有味，酒邊寧復重言功。
又簡張王臣
作者：趙蕃
朝代：宋

留落殊方少故人，豈其再見愈情親。
幾因高論興衰颯，頻藉深杯慰苦辛。
祇道朝天在長夏，那知奉檄又殘春。
未聞行日先惆悵，君復何憂慨此身。
反禽言二首·其一
作者：趙蕃
朝代：宋

雨後翛然欲變秋，意捐絺綌攬衣裘。
林間脫袴催人急，時有炎凉底過憂。
反禽言二首·其二
作者：趙蕃
朝代：宋

禦雨無過以瓦爲，古人樸直致君辭。
我今閉戶疎還往，滑滑從深三尺泥。
反舌
作者：趙蕃
朝代：宋

卧聞百舌鳴春風，起睇簷間惟見一。
自驚夫豈鬼神歟，久立恍然神未釋。
人能化鳥舊所傳，斷以不疑因杜鵑。
爾今變化自何物，儻匪敗家由敗國。
叔文再用韻賦詩亦復用韻答叔文兼呈伯玉昆仲
作者：趙蕃
朝代：宋

杜陵心喜歸茅宇，無復長安歎今雨。
事雖聊向朱阮論，身蓋自與稷契許。
胡爲流落不稱意，長鋏貂裘遍南土。
我嘗細把遺詩讀，大半悲傷聞戰鼓。
徒空至德至大歷，田車竟絕維庚午。
區區清{酉栗}與肥羊，何似松根茯苓煮。
是翁獨破念吾廬，太息明光誰避暑。
詩窮如是僅得名，欲作詩人寧易語。
要呼同志共討論，客裏那知酒家嫗。
便從甕側覓茂世，誰復尊中似文舉。
共將嶮韻搜崛奇，要逼蛟龍起飛舞。
叔文見過且携趙祖文歸來圖來爲賦四十字
作者：趙蕃
朝代：宋

蟬噪天邊柳，鳩鳴雨外桑。
江東千里遠，湖北比年荒。
畫展歸來賦，辭吟老至將。
終焉莫陶寫，醉帽晚風長。
叢桂
作者：趙蕃
朝代：宋

漫道希爲貴，那知夥不奢。
江南故多桂，秋仲舉敷花。
往往因人好，蕭蕭得句佳。
人誰不種菊，千載但陶家。
口占
作者：趙蕃
朝代：宋

稍不作山行，山行眼界生。
晚禾場已築，宿麥地初耕。
丱角收牛策，青裙負水甖。
自安如有道，所樂是無營。
我亦懷茲願，胡爲計莫成。
口占三首·其一
作者：趙蕃
朝代：宋

殷勤語舟子，舉棹莫怱怱。
恐怕鴛鴦伴，飛息不得同。
口占三首·其三
作者：趙蕃
朝代：宋

溪頭柳依依，溪畔草離離。
草木本何與，行人自愁思。
口占三首·其二
作者：趙蕃
朝代：宋

鴈鴈呼其羣，飲宿不相放。
春至且北歸，秋來復南向。
口占示成父
作者：趙蕃
朝代：宋

雨暴落何方，空成掣電光。
凄凉風陡變，黯黮月微妨。
就取征衣蓋，共談三徑荒。
蟬連幾徹曉，有恨故悢悢。
口占簡去非
作者：趙蕃
朝代：宋

春風春雨急仍顛，聞道遠勞從事賢。
軟脚不應惟命酒，池塘生草要新篇。
古意二首·其一
作者：趙蕃
朝代：宋

齊王昔好竽，有客工鼓瑟。
持之立王門，三年不得入。
不知所好異，卒致遭怒叱。
我今幸早計，歸去無自逸。
古意二首·其二
作者：趙蕃
朝代：宋

曾聞蜀道難，難於上青天。
蜀道難何以，嵯峩劍門關。
未抵鄱陽湖，無風浪掀船。
脫身其早歸，無汙蛟鰐涎。
句·其一
作者：趙蕃
朝代：宋

王家碧香釀，劉尹建安詩。
句·其二
作者：趙蕃
朝代：宋

青雲道遠龍媒老，白雪詞高鬼膽寒。
吉水落霞亭觀程運使師孟留題作
作者：趙蕃
朝代：宋

倦客扁舟泊，危亭落照微。
餘霞信如綺，孤鶩更齊飛。
感嘆昔所作，傳聞今則非。
江山有如此，風俗應未違。
同何叔信赴在伯之集醉甚既歸得二絕句併呈·其一
作者：趙蕃
朝代：宋

醉裏狂歌君不嗔，知予嗜酒見天真。
還家徑卧寒窗底，要暖編麻更𬋖薪。
同何叔信赴在伯之集醉甚既歸得二絕句併呈·其二
作者：趙蕃
朝代：宋

已向剡溪衝夜雪，要從東閣問官梅。
氣豪湖海寧辭醉，老怯風霜祇自哀。
同俞公擇孝顯王彥擴讜子遊白蓮庵飯於東庵而歸
作者：趙蕃
朝代：宋

幽禽鳴屋角，喚我起尋春。
山徑八九里，角巾三四人。
側行松偃蹇，倦憩石嶙峋。
誰道春猶早，山櫻幾樹新。
同兒曹步月寺門作
作者：趙蕃
朝代：宋

溪風亂林影，林月漾溪光。
宿鳥無安止，飛鳥爲斂芒。
兒曹從杖屨，老子廢杯觴。
誰謂時方暑，端疑候已涼。
同子肅過玉汝飲題玉汝壁二首·其一
作者：趙蕃
朝代：宋

躑躅來千里，崎嶇爲一饑。
客情方慘慘，雪意又垂垂。
萬事豈無命，百窮寧坐詩。
前賢有如此，而汝欲何爲。
同子肅過玉汝飲題玉汝壁二首·其二
作者：趙蕃
朝代：宋

晚日雖云短，故情能爾長。
杯行要陶寫，賦就復凄凉。
此別會不免，有懷寧遽忘。
明當視清鏡，應已變蒼蒼。
同張伯永出郊迓客倦歎之餘因以成詠
作者：趙蕃
朝代：宋

度日無悰得養痾，不知春事已云多。
桃花灼灼爲誰好，楊柳依依如恨何。
曲折東西山展畫，抑揚高下鳥聞歌。
是間有句彊能管，古淡如君莫我訶。
同徐斯遠看王遠父所藏僧圓契梅二首·其一
作者：趙蕃
朝代：宋

西軒宜熱竹能藏，雨落何方此自凉。
已對西湖冰雪句，一時頓有更徐王。
同徐斯遠看王遠父所藏僧圓契梅二首·其二
作者：趙蕃
朝代：宋

炎天梅蘂簡齋詩，坐勝山村雨雪時。
閔雨正歌雲漢句，忽來爲我起凉思。
同成父弟訪王亢宗遇周欽止同過圓通看竹二首·其一
作者：趙蕃
朝代：宋

訪客因逢客，相携看竹來。
徑從林下轉，門向水邊開。
高顧防驚鳥，徐行恐破苔。
故嫌溪淺落，妨我泛舟回。
同成父弟訪王亢宗遇周欽止同過圓通看竹二首·其二
作者：趙蕃
朝代：宋

鄰圃代曾經，僧園種得成。
不關新雨過，自是絕塵生。
疎直能明眼，幽深足敘情。
何當共携被，重此聽秋聲。
同成父逸遠自桃花遊龜峰復回桃花賦詩二首·其一
作者：趙蕃
朝代：宋

杖策入龜峰，行穿數里松。
殿依山立壁，門逕石成蹤。
藥有仙靈異，僧纔粥飯供。
青冥誰爲斲，衰疾奈何攻。
同成父逸遠自桃花遊龜峰復回桃花賦詩二首·其二
作者：趙蕃
朝代：宋

薄暮出龜峰，何嫌細雨衝。
道邊方閉戶，溪閣正鳴鐘。
客意冷如水，詩情哀似蛩。
更思眠借榻，終夕聽淙淙。
同成父過章泉用前韻示之
作者：趙蕃
朝代：宋

頻年盡室依此竹，意謝侏儒奉囊粟。
今當舍竹去作吏，竹爲嘿嘿如抱辱。
嗟我作吏豈俗徒，雖非計然念則熟。
如聞西江之水深無底，可以濯纓仍濯足。
昔人一爲功名誤，置碑且慮變陵谷。
那知立名自有道，未妨痛飲離騷讀。
人生于世譬于味，馬肝不食寧非肉。
弟當進德使有聞，兄亦自期無碌碌。
同文顯過山居
作者：趙蕃
朝代：宋

不惜露侵衣，俱行草徑微。
論文尊有酒，竟日坐忘歸。
誰謂吾居陋，能來好客稀。
林園故多暇，杖屨莫相違。
同方景嚴謁介菴墓
作者：趙蕃
朝代：宋

又過餘干縣，來瞻馬鬣墳。
侯芭今白首，李漢舊多聞。
采若溪頭屋，騎鯨海上雲。
生存零落句，三復涕紛紛。
同簽判謝丈簡寄教授李丈仍用王原慶舊韻
作者：趙蕃
朝代：宋

斗酒百篇家有風，故應名墮勝流中。
從教客論嘲元白，嬾向東華戀軟紅。
好句舊來傳已熟，並遊今日敢言同。
看公人物非如我，畢志區區在草豐。
同見可過書院
作者：趙蕃
朝代：宋

遠山未釋雲，近山復垂雨。
清風颯然下，吹落何處所。
雖爲湘中客，湘西不屢來。
晨舟冒雨過，晚櫂乘風迴。
看山亦何有，要落漁樵叟。
我雖甚愛之，可暫不可久。
吾弟之於畫，逍遥殆能事。
好作渡湘圖，他時寄離思。
同諸友送潘文叔出郊
作者：趙蕃
朝代：宋

數月卧城郭，茲晨歷郊原。
林鶑語聲近，陂鷺背影翻。
稻栽已遍畝，桑採無剩園。
因行一欣爾，送友重惘然。
同謝丈簽判送趙台州至靈鷲簽判丈道中有詩蕃同賦
作者：趙蕃
朝代：宋

朝來細雨又微風，遲我山行盡日中。
莫嘆籃輿礙泥淖，也勝策馬犯塵紅。
欲知風俗家家厚，看取耕桑處處同。
更訪百年垂白叟，要聽舊事說元豐。
同邢希聲遊化成巖
作者：趙蕃
朝代：宋

客授袁州且二三，勝遊茲日始輿籃。
僧殘尚保高低寺，跡古猶呼上下巖。
不省眼中如昔否，可慙筆底欠窮探。
平泉草木今金瀨，免郡還家未趁參。
同陳嚴倪三君飯聽琴於延真觀嚴置酒要余至其家倪陳與焉酒未竟而使客至余亟引去明日作此
作者：趙蕃
朝代：宋

聽琴訪黄冠，置酒煩好事。
邀我過其廬，二子相與至。
開囊出書畫，黄李可人意。
蕙梅妙疑神，舊識子揚子。
水仙初破顔，縞袂亦啟齒。
婆娑哦其間，二子俱徙倚。
杯行畧數計，共約到罍恥。
忽聞鼓連村，絡繹催我起。
有愧孟浩然，業飲故恤是。
向監稅以前韻見貽復用韻答之
作者：趙蕃
朝代：宋

鄒陽困游梁，自喻託枯朽。
功名彼何能，慷慨終無取。
寧知古君臣，義蓋存師友。
高謝亦有人，班班推廣受。
先師有遺言，何有居夷陋。
歎息柳儀曹，枉尺贊五就。
詩書自青衿，事業見白首。
基本苟不定，歲月寧能又。
煌煌瀟湘姿，肯雜樝梨餖。
而彼倚市門，詎復工刺繡。
騏驥伏鹽車，駑駘空滿廐。
置是勿易談，舊矣憎多口。
君詩定自佳，官乃等尉候。
詩成不自足，乃復過我牖。
同官有歐沈，一時真頗有。
要加萬鎰彫，必待無價手。
君其往從之，我亦瞠其後。
吳仲權相別詩云欲少留桃川山中昨日同在伯懷之作詩約在伯同賦以寄并屬徐季純于去非
作者：趙蕃
朝代：宋

詩卷方欣見管斑，酒杯已復動離顔。
余當火傘朱冠際，君政清虛爽氣間。
逸興飄飄難並駕，好風發發待吹還。
如舟可使長身久，有竹懸知不用關。
呈丘運使三首·其一
作者：趙蕃
朝代：宋

海內求名輩，如公得未多。
風流正始士，藝達孔門科。
願識亦已久，陳詩無見訶。
蒿蓬雖培塿，松柏自嵯峨。
呈丘運使三首·其三
作者：趙蕃
朝代：宋

從士二千里，學詩三十年。
坐窮寧爲此，將老豈其然。
恥食陶奴米，羞言夷甫錢。
相逢何用早，契合有忘年。
呈丘運使三首·其二
作者：趙蕃
朝代：宋

奔逸聞千里，飛騰見九遷。
禁途才咫尺，玉節屢回旋。
看即自天下，催歸夜席前。
如憐落鳶外，爲遣反驅邊。
呈亦韓
作者：趙蕃
朝代：宋

寒食寒未歸，清明清曉時。
花殘渺無迹，柳細不勝垂。
即事須詩寫，多憂頼酒支。
雖親友朋益，更苦弟兄思。
呈任邕州詔子言
作者：趙蕃
朝代：宋

清江江上賢大夫，我所識者向楊胡。
盤園近說在城郭，使君政剖邕州符。
笑談雖阻親顔色，新詩往往流傳得。
豈知舟楫復江湖，飄飄又墮清江側。
向來一識苦無因，茲日何緣得造門。
要題詩句道所以，行色蒼茫難具陳。
盤園已成十年陰，使君二毛殊未侵。
平生慷慨功名事，切勿戀此成遐心。
呈何縣丞
作者：趙蕃
朝代：宋

古屋無多客掛包，占風政類鳥居巢。
誰能故賦感不遇，亦莫空書廣絕交。
開闔屢摇塵戶牡，戞磨時裊竹簷梢。
南朝文物君家盛，聽我追隨學詠嘲。
呈全真魯山
作者：趙蕃
朝代：宋

有懷思放曠，茲地窘幽潛。
屋脊山微見，庭前樹莫添。
把書唯立壁，扶杖祗巡簷。
深羨憑江宅，登臨萬象兼。
呈公擇二首·其一
作者：趙蕃
朝代：宋

背郭纔數里，深林溪四環。
精廬于此建，寓舍即其間。
我已成棲遁，君能數往還。
故知交義厚，不與世情關。
呈公擇二首·其二
作者：趙蕃
朝代：宋

此地無此客，若人吾故人。
論文皆意到，出語見情真。
未議作輕別，且當留浹旬。
畦蔬飽春雨，小摘未妨頻。
呈劉子卿四首·其一
作者：趙蕃
朝代：宋

南渡六十載，况談元祐時。
故家垂欲盡，遺事莽難知。
文字既多舛，傳聞寧破疑。
唯公有源委，萬折必東之。
呈劉子卿四首·其三
作者：趙蕃
朝代：宋

王氣東南盛，流風西北疎。
往猶稱旅寓，今迺逐鄉閭。
要熟兒童聽，惟傳父祖書。
如公不一二，安得亦相於。
呈劉子卿四首·其二
作者：趙蕃
朝代：宋

近喜周公相，初傳薦士章。
非才孰爲治，與國倍生光。
故國異喬木，白駒空食場。
彈冠與結綬，吾道不其昌。
呈劉子卿四首·其四
作者：趙蕃
朝代：宋

往自清江別，于今近十年。
依僧聊避暑，擁節會朝天。
我愧不如昔，公乎真過前。
政規期斷手，明本已終篇。
呈劉子後趙行之司理舅二首·其一
作者：趙蕃
朝代：宋

南渡凄凉六十年，故家遺俗日蕭然。
不應門戶端如此，政坐吾曹欠勉旃。
斗食我今悲白髮，束書今喜繼青氈。
鄉來未識衡州士，閭里皆推有此賢。
呈劉子後趙行之司理舅二首·其二
作者：趙蕃
朝代：宋

忽忽江頭住一旬，敢疏請謁恐煩人。
肯敦宿昔論交舊，更辱慇懃枉句新。
已向清澌看流水，更從高節撫霜筠。
白醪煮餠留終日，吾舅於今驚座陳。
呈劉通判·其一
作者：趙蕃
朝代：宋

自昔旴江妙人物，未容修水擅璵璠。
獄平冤滯繇仁勇，衆息讙譁頼德言。
謂繼更生校中秘，却追子驥問桃源。
神仙天上多官府，盍鄉蓬萊蹔弭轅。
呈劉通判·其二
作者：趙蕃
朝代：宋

陰伏陽升直泰辰，當年猶想降庚寅。
泰山北斗人皆仰，和氣春風德有鄰。
會即吹噓九天上，豈徒風月五溪濱。
不惟相國同年契，更有齊年相國人。
呈叔文諸公
作者：趙蕃
朝代：宋

村村迎湫水，戶戶𬋖鑪香。
何以救我穡，但知呼彼蒼。
儻寬饑欲死，聊聽醒而狂。
困極惟思睡，詩來得助凉。
呈叔驥和叔
作者：趙蕃
朝代：宋

吳楚山川隔，塤箎笑語歡。
柳遲因積雪，梅悴坐餘寒。
痛飲還憂病，離愁孰可寬。
故非元與白，壓倒又何難。
呈周昭禮二首·其一
作者：趙蕃
朝代：宋

自從君發信州船，令我登臨每悵然。
把臂真成一傾倒，轉頭知隔幾山川。
憎余况有年年惡，美子詩堪句句傳。
記取相逢又相別，菊枯荷盡早梅前。
呈周昭禮二首·其二
作者：趙蕃
朝代：宋

又向江頭覓去船，故山歸路反茫然。
秋鴻社燕各千里，落日殘霞同一川。
酒得老兵猶可飲，詩須我輩始堪傳。
經行到處無生景，平日夢中今目前。
呈唐德輿兼寄呈可久三首·其一
作者：趙蕃
朝代：宋

白頭四海客，青眼幾何人。
况復平生舊，端殊數面親。
文聲雖益振，仕簿亦何屯。
好在章江水，聊堪濯世塵。
呈唐德輿兼寄呈可久三首·其三
作者：趙蕃
朝代：宋

敬作沙隨問，歸來安穩不。
一官成棄却，微恙想今瘳。
詩篋猶堪倒，錢囊不用謀。
更思從二老，何日具扁舟。
呈唐德輿兼寄呈可久三首·其二
作者：趙蕃
朝代：宋

前歲長安雪，從公飲屢過。
放談成絕歎，狂態亦悲歌。
我仕魚緣竹，公行漩繞渦。
相逢雖足慰，相別奈愁何。
呈嚴造道主簿
作者：趙蕃
朝代：宋

漫刺不待投，數面自成親。
對言或無味，況乃詩筩新。
佳處在阿堵，小異果此君。
我行蕭灘上，所食楊與陳。
百藥及壽玉，磊落俱可珍。
今又見夫子，此邦何多人。
一官二十年，鬚髮頗費耘。
得非坐詩故，造物主怒嗔。
如我亦復然，此理又奚云。
一見互興歎，呴濡胡足仁。
湖邊雨新足，荷背白勝銀。
是中何以思，何當並車巾。
呈嚴黎二師并寄韓季蕭
作者：趙蕃
朝代：宋

名者世公器，丈也寧取虛。
我聞曾嚴黎，蓋自入學初。
每繙東萊集，出門思稅車。
一見良不易，寒暑三十餘。
前年太和官，遣書叩曾廬。
得報副以詩，妙處真起予。
更有嚴黎在，因曾庶幾歟。
驟聞鄂渚歿，經年爲欷歔。
嚴黎固老矣，我亦雪滿梳。
奈何苦偪仄，决焉不躊躇。
嚴師雖龍鍾，眸子炯炯如。
縱云昏忘集，解記韓呂徐。
黎君更强健，白髮盡掃除。
豈非仙人家，服食信有諸。
我詩燕石爾，報以瓊與琚。
便當與曾作，編聯世行於。
季蕭陵陽孫，與嚴並門居。
棄捐舉子業，盡讀先世書。
時從二老遊，不曳王門裾。
我言無可采，殷勤乃來渠。
二老已知名，保此良不疎。
惟我與爾者，勉哉涼入墟。
呈壽岡
作者：趙蕃
朝代：宋

夏雨凄凄曾過公，祇今端復是秋風。
青青但保庭前竹，渺渺不悲江上楓。
每憶誦詩頭且白，可期頻見頰猶紅。
陶家九日明朝事，問訊菊籬開幾叢。
呈壽岡先生
作者：趙蕃
朝代：宋

我行上蕭灘，慘澹無與適。
肩輿問何詣，揚雄一區宅。
地雖占城隅，野澹遶修碧。
主人誰何輩，蓋代文章伯。
喜我過其廬，倒屣相應接。
似聞杜陵翁，一飯無俗客。
如何重留我，更道雞黍窄。
談間雖文字，往往先名節。
我語固多狂，公亦不我折。
爲言古今人，耽詩信癡絕。
身名兩棄置，死若墮霜葉。
公言蓋有激，我亦因啟發。
莫將夢中事，重對癡人說。
此語竟云何，梵志翻著襪。
呈子肅三首·其一
作者：趙蕃
朝代：宋

坊靜行人晝成絕，柳吹黄葉落毿毿。
知君不作官居看，陋巷舊諳人不堪。
呈子肅三首·其三
作者：趙蕃
朝代：宋

牢落空房我掛包，憶君過我夜推敲。
東南大半行將遍，應有新詩許借鈔。
呈子肅三首·其二
作者：趙蕃
朝代：宋

憶過君家黄堰居，春風楊柳政扶疎。
人生離合自多感，邂逅更當摇落餘。
呈季承
作者：趙蕃
朝代：宋

發舒言笑非關酒，慰藉辛勤一以詩。
往日追從雖舊矣，祇今夷險更同之。
真仙巖壑君行訪，快閣江山我亦披。
但恐衡陽無過鴈，書筒不至費人思。
呈宋伯潛
作者：趙蕃
朝代：宋

學有南軒派，文仍二宋家。
泉源端有本，玉立更無瑕。
儻遂成三徑，當從讀五車。
朋游有如此，未恨落長沙。
呈宜之兄八首·其一
作者：趙蕃
朝代：宋

兄昔守清江，弟亦官白下。
檄書幾經過，鈴閤奉閒暇。
呈宜之兄八首·其七
作者：趙蕃
朝代：宋

弟詩吳江楓，未秋先隕風。
騷人或取咏，零落鷗鳥同。
呈宜之兄八首·其三
作者：趙蕃
朝代：宋

兄今得太末，去弟不數驛。
弟官蠻夷中，何啻限南北。
呈宜之兄八首·其二
作者：趙蕃
朝代：宋

別來纔一書，似若向兄疎。
逢人問江右，說兄不敢虛。
呈宜之兄八首·其五
作者：趙蕃
朝代：宋

雪抵東野縣，晴值安豐車。
坐定取談兄，示以咫尺書。
呈宜之兄八首·其八
作者：趙蕃
朝代：宋

兄詩楚山竹，歲晚色愈綠。
譬彼朝陽桐，當令鳳棲宿。
呈宜之兄八首·其六
作者：趙蕃
朝代：宋

書中道何似，詩有林霏寄。
怪其句律工，定自工夫至。
呈宜之兄八首·其四
作者：趙蕃
朝代：宋

回舟德清縣，期以一會面。
去去不可留，歲盡多冰霰。
呈審知
作者：趙蕃
朝代：宋

去年別君重九日，君時痁作卧一室。
許我爲我一入山，人事好乖言竟食。
一官我落江之西，每附書來必以詩。
宣心寫妙無不盡，知君不累寒與饑。
念君見君何由得，江西水深波浪闊。
無何奄忽室人喪，繫舟復在南山側。
君來見我顔色好，不但文章能合道。
信知木潤山有輝，盎背晬然眸子瞭。
向來之所未見書，向我誦讀如貫珠。
有時舉問不知對，汗爲浹背口輒呿。
嗟我忝惟十年長，學業無功時既往。
羨渠松柏拱把姿，絕勝樗櫟高尋丈。
一官羈我端何爲，投劾歸來亦未遲。
豈惟問字當載酒，儻復借書仍一癡。
呈審知
作者：趙蕃
朝代：宋

晨出及未熱，飯餘因就談。
結交真有道，致此亦何堪。
靜聽多聞益，微吟佳句耽。
疎簷有新月，當共影成三。
呈審知二首·其一
作者：趙蕃
朝代：宋

秋風已作重陽雨，客子將回下水船。
卒歲褐裘悲破篋，豐年稌黍欠多田。
平生漫說詩書學，滿眼不祛兒女煎。
頗怪淵明瓶乏粟，若爲猶送酒家錢。
呈審知二首·其二
作者：趙蕃
朝代：宋

樓前木葉下繽紛，樓上長吟獨有人。
勿漫悲秋成楚些，要知達識自天真。
從渠屐著一生幾，莫問錐無今歲貧。
平日相期定何事，君今到岸我迷津。
呈審知并簡伯元
作者：趙蕃
朝代：宋

溪流渴雨今幾日，夜夜月明翻我室。
江西回首安在哉，南北故憐無定食。
君居未盡喬木西，舊識鄰牆解作詩。
如聞過語必更僕，飯寒麈禿忘其饑。
我思從之不可得，書疏空云間何闊。
秋風吹我逐轉蓬，何自翩然墮君側。
君詩比昔更大好，誰謂文章技非道。
暗中摸索未易窺，衆裏卒逢分眊瞭。
我昔少小嗜讀書，老類賈胡空識珠。
潜珍懷寶衣藍縷，見之每輒驚成呿。
鄭君况是余所長，君得結交真邁往。
如我何取亦與遊，聽呼殷兄喚張丈。
兩君抱才終有爲，豐年未厭甘雨遲。
我無良田蒔嘉穀，取譬但可同蹲鴟。
呈尤運使袤延之五首·其一
作者：趙蕃
朝代：宋

往者江次對，不妄出薦口。
門無雜遝賓，麟角鼈肋九。
斯文獨許公，是謂言可否。
幾年闕通謁，今乃獲拜手。
呈尤運使袤延之五首·其三
作者：趙蕃
朝代：宋

少年見公文，大類韓退之。
集古一千卷，復楷歐少師。
楷歐亦類韓，萬頃定渺瀰。
於今到收斂，寧易窺涘涯。
呈尤運使袤延之五首·其二
作者：趙蕃
朝代：宋

今時使者中，所進非一律。
學術用其長，公獨名副實。
江左更江右，非爲循更迭。
政以歲方艱，當遣德星出。
呈尤運使袤延之五首·其五
作者：趙蕃
朝代：宋

青衿詩學爲，白髮步乃却。
茫茫悟中入，了了難邊覺。
抱痾每向人，誰有如神藥。
公乎有異聞，蘄爲啟玄鑰。
呈尤運使袤延之五首·其四
作者：趙蕃
朝代：宋

翰墨有先達，知己僅三數。
省齋憐其貧，晦庵過其譽。
懷哉介庵老，先我騎鯨去。
公如幸教之，豈歎歲不與。
呈康職君謨
作者：趙蕃
朝代：宋

高譚自可解人頤，何况携醪烹伏雌。
衰白無庸辨鬚髮，困窮端只坐書詩。
西湖閲境君其訪，南畝深耕我自期。
異日書來話疇昔，黄溪寺下雨昏時。
呈廣仲運幹
作者：趙蕃
朝代：宋

招真巖畔菊花秋，憶昨賦詩相贈投。
不但居民思憇樹，每令客子擊行舟。
只言騰踏已云遠，豈料轉輸由爾留。
我亦老焉猶昔日，倚樓看鏡兩悠悠。
呈張太平三首·其一
作者：趙蕃
朝代：宋

游日甘泉舊，如公孰與先。
內雖資獻納，外乃藉蕃宣。
今日江淮地，寧惟牧守權。
功名端未晚，勉力繼青氈。
呈張太平三首·其三
作者：趙蕃
朝代：宋

門牆十五載，每見辱加親。
老至名不立，道乖家轉貧。
世誰能我及，志欲向公申。
賸欲搜詩獻，青山恐笑人。
呈張太平三首·其二
作者：趙蕃
朝代：宋

貴者多驕士，古然寧邇來。
惟公獨超俗，片善靡遺才。
譽已滿臺閣，勤方散草萊。
深知桃李徑，不爲看花栽。
呈愚卿昆仲二首·其一
作者：趙蕃
朝代：宋

百箇脩篁一樹梅，蕙盆蘭斛共相陪。
客來不但繙書帖，興至更能傳酒杯。
呈愚卿昆仲二首·其二
作者：趙蕃
朝代：宋

憶過君家梅半開，梅花未落我重來。
尋常一飯履迹掃，獨向君家不記回。
呈慧力然老
作者：趙蕃
朝代：宋

慧力知名寺，混融開士英。
宗乘真繼祖，翰墨亦兼名。
更用終何得，悠然聽此生。
懷哉躬井碓，永絕世塵攖。
呈慶伯
作者：趙蕃
朝代：宋

開到牡丹春十分，不堪風雨尚紛紛。
酒杯强適誰知我，藥裹關心更念君。
老去青衫甚藍縷，愁來白髮嬾鋤耘。
稻鍼出水蠶初掃，慚愧耕桑每廢勤。
呈慶伯
作者：趙蕃
朝代：宋

顧藉微官無一分，强能從俗亦徒紛。
他鄉驟喜逢詩伯，故里渾疑對竹君。
莫爲饑寒常道路，要留精力事耕耘。
如君少壯端宜勉，老我衰摧直漫勤。
呈折子明丈十首·其一
作者：趙蕃
朝代：宋

兒時已見葆真詩，寫誦抄藏不憚疲。
白首始遊衡嶽寺，扶藜處處讀苔碑。
呈折子明丈十首·其一〇
作者：趙蕃
朝代：宋

道山峻峙不容攀，咫尺今遭風引還。
聞道公曾踞其上，莫憎官府久人間。
呈折子明丈十首·其七
作者：趙蕃
朝代：宋

舊有園林新近開，鑿池培址遂成臺。
臺顛縱有蒙籠處，不礙遥山次第來。
呈折子明丈十首·其三
作者：趙蕃
朝代：宋

故家人物幾沈淪，公獨風流似昔人。
不但金聲吐佳句，尚餘玉立聳長身。
呈折子明丈十首·其九
作者：趙蕃
朝代：宋

客舍潭州又一春，花時風雨困頻頻。
欲知夏木扶疎處，好挂陶翁灑酒巾。
呈折子明丈十首·其二
作者：趙蕃
朝代：宋

朝廷經略在中原，西北人才要討論。
節傳曾聞付吾屬，瀟湘可俾卧林園。
呈折子明丈十首·其五
作者：趙蕃
朝代：宋

曾門昔作廣文官，先正曾同苜蓿盤。
交道不惟當日見，遺風更俾後人看。
呈折子明丈十首·其八
作者：趙蕃
朝代：宋

如聞欲印葆真詩，我亦猶多未見之。
副本儻蒙輕乞與，真成暴富詫窮兒。
呈折子明丈十首·其六
作者：趙蕃
朝代：宋

相逢幾說李端公，未報舒州謝表通。
要識淮南佳絕地，灊山皖水莫之同。
呈折子明丈十首·其四
作者：趙蕃
朝代：宋

不惟句律有家風，筆陣仍推大令工。
茲道祗今殊寂寞，求公須向古人中。
呈明叔七首·其一
作者：趙蕃
朝代：宋

近郭梅開應已多，幾思扶策奈慵何。
興來起覓牆陰樹，點檢無花除病柯。
呈明叔七首·其七
作者：趙蕃
朝代：宋

伯威雖拙詩故巧，我拙似渠詩欠工。
竹溪想見梅花發，問訊窮岡今不窮。
呈明叔七首·其三
作者：趙蕃
朝代：宋

屋角梅開才一枝，道人眼浄得先窺。
寒廳政爾猶官舍，不似茅簷見汝時。
呈明叔七首·其二
作者：趙蕃
朝代：宋

今年梅愈去年多，我亦催行奈汝何。
此樹與君同所植，交情要保歲寒柯。
呈明叔七首·其五
作者：趙蕃
朝代：宋

手種竹邊梅一株，地幽終覺病而癯。
不然我爾要相似，異日重看瘠解腴。
呈明叔七首·其六
作者：趙蕃
朝代：宋

歲寒誰覓此窮交，只有梅花發故梢。
我坐多言得窮祟，不應于汝更輕嘲。
呈明叔七首·其四
作者：趙蕃
朝代：宋

一枝自可不須多，少已難知多奈何。
漢殿紛紛鏘劍佩，桐江但有一漁簑。
呈明叔且約詰朝過買江天閣
作者：趙蕃
朝代：宋

老屋支風政覺疎，況堪急雪墮空虛。
黑甜頗念華胥去，白戰仍牽故事餘。
雀噪還喑家立壁，鼠窺欲下粟無儲。
江天快閣相縈带，曳履明朝不命車。
呈晁舅祖叔藴
作者：趙蕃
朝代：宋

輩行雖如祖，年齡僅可兄。
經過得屢見，文字有同盟。
門戶當深責，饑寒厭此生。
良農務穮蔉，初不計秋成。
呈晦菴二首·其一
作者：趙蕃
朝代：宋

一紙書來遂隔年，江湖遠地水連天。
紛紛橫路又逢此，凜凜歲寒嗟獨然。
學道終期世勳業，抄經蹔了佛因緣。
白頭下士重來拜，依舊鷗汀鷺渚邊。
呈晦菴二首·其二
作者：趙蕃
朝代：宋

不上龍門五過秋，袖詩還是覓扁舟。
胡然貧病祇如昔，聽爾行藏隨所由。
未厭室人能我讁，故防知己作公羞。
孟郊五十酸寒尉，想見溧陽神尚遊。
呈曾侍郎逮
作者：趙蕃
朝代：宋

思人幾作訪茶山，竹密如雲不敢刪。
未覺風流成歲遠，政繇伯仲力追還。
長公舊日曾一識，末路後來遭百艱。
邂逅探囊得行記，贈公試遣略承顔。
呈李和卿法曹
作者：趙蕃
朝代：宋

使者趨朝後，參軍捧檄初。
重湖來至險，兩月聽閑居。
豈是拘形役，真成畏簡書。
祠官請已再，郵傳報何疏。
風雨工欺我，江山頼起予。
芻薪頻益檟，幼稚苦無儲。
鑿枘寧防此，冠緌信有諸。
何心事刀筆，但覺愧樵漁。
觀水知除滿，看雲見卷舒。
故人方幕府，見謂合何如。
呈李思永
作者：趙蕃
朝代：宋

往見劉夫子，得聞君姓名。
飄零方客路，邂逅若平生。
學要精微講，文須仔細評。
道林并嶽麓，他日得經行。
呈李贛州四首·其一
作者：趙蕃
朝代：宋

憶昔重湖北，逢人問處州。
寄書寧盡達，覓使苦無由。
風月無離闊，山川自阻修。
那知遠遊櫂，又傍昔年洲。
呈李贛州四首·其三
作者：趙蕃
朝代：宋

安否每難問，姓名今得通。
久憂埋積雪，大喜得春風。
與世故多識，如公能幾同。
既欣還有感，愁對海棠叢。
呈李贛州四首·其二
作者：趙蕃
朝代：宋

見自長臺數，于今十五年。
雖云公偃薄，政坐我迍邅。
苦志思重寫，愁腸不易煎。
却憐難掩處，霜髮半蕭然。
呈李贛州四首·其四
作者：趙蕃
朝代：宋

學時元草草，賦就每匆匆。
竟復無真好，空令坐枉窮。
春風纔亂鳥，秋雨又鳴蛩。
笑我胡爲者，真成浪自攻。
呈李齊之文學
作者：趙蕃
朝代：宋

大机石頭雲自橫，釣魚臺下潮初平。
側聞左蠡春水生，蛟龍改穴黿鼊爭。
扁舟夜泊鄔江尾，空山月出中夜起。
政須傑句彈壓此，乃祖詩成會泣鬼。
呈林子方運使四首·其一
作者：趙蕃
朝代：宋

去歲都城客，傳聞召節馳。
深期遂披覩，得以敘乖離。
竟復參差是，空成悵望茲。
外臺知不遠，匹馬敢言疲。
呈林子方運使四首·其三
作者：趙蕃
朝代：宋

一代推人物，諸生頼楷模。
高風雖莫並，盛德本非孤。
物望歸臺閣，官稱復轉輸。
澄清雖雅志，獻納政時須。
呈林子方運使四首·其二
作者：趙蕃
朝代：宋

憶自梧州別，懷茲下榻勤。
寸心長炯炯，尺素每云云。
遠地必迂報，高情真薄雲。
百年公幾見，五十我無聞。
呈林子方運使四首·其四
作者：趙蕃
朝代：宋

白髮絲難理，青衫葉半枯。
自憐謀斗食，敢作慟窮途。
試問遥書札，何如邇坐隅。
合江趨浩渺，分水忘崎嶇。
呈梁從善
作者：趙蕃
朝代：宋

飄流老矣謂知津，邂逅欣然願卜鄰。
不但梁邢丈人行，更吾騷雅社中人。
前秋一見遽爲別，今日重來情倍親。
政自論詩得歡喜，更因話舊忽酸辛。
呈楊溥子
作者：趙蕃
朝代：宋

曉過子雲居，霜風柳未疎。
飄零五年別，斷絕一行書。
安否勞苦外，詩編吟誦餘。
君寧老騏驥，我已媿舂鉏。
呈楊謹仲二首·其一
作者：趙蕃
朝代：宋

清江郭內千竿竹，愛此渾如屋上烏。
我亦山中富此物，若何奔走爲饑驅。
呈楊謹仲二首·其二
作者：趙蕃
朝代：宋

南浦相逢使蜀船，爲余高舉送行篇。
我行縱有榮枯異，可乏新詩處處傳。
呈楊謹仲監廟三首·其一
作者：趙蕃
朝代：宋

祇道無前輩，于今識後凋。
形容猶矍鑠，鬢髮自飄蕭。
早日破萬卷，暮齡甘一瓢。
紛紛盈鄭衛，洗耳驟聞韶。
呈楊謹仲監廟三首·其三
作者：趙蕃
朝代：宋

地占清江勝，居兼水竹幽。
衡門阻靜僻，高卧樂優游。
深霧隠玄豹，滄波翻白鷗。
弓旌不可挽，芻牧政旁搜。
呈楊謹仲監廟三首·其二
作者：趙蕃
朝代：宋

劉孔何如士，歐蘇敢並行。
江山故好在，人士熟知名。
道遇澄清使，爲言月旦評。
經過纔一見，已似慰平生。
呈歐陽伯威
作者：趙蕃
朝代：宋

傳得新詩字字驚，佛廊驟識病身輕。
李邕昔已求工部，文舉今宜薦禰衡。
祇道迷邦尚藍縷，試令吐氣即崢嶸。
一官不作來南限，取友得交齊魯生。
呈段元衡
作者：趙蕃
朝代：宋

君從桂林來，我欲衡陽去。
邂逅一尊同，飄流數年敘。
我未長沙去，君復衡陽來。
還思數年隔，更遣五言裁。
我歸玉溪傍，君向靈山側。
來往方自茲，飄流勿多惜。
呈毛伯明李叔器
作者：趙蕃
朝代：宋

陰雨春三月，倦遊天一隅。
故難同類我，還復歎猶吾。
不惑防終蔽，無聞恐遂愚。
猶欣得師友，可以慰羈孤。
呈游子明二首·其一
作者：趙蕃
朝代：宋

安仁山水縣，令君文章伯。
林深蘭自吐，川媚珠所宅。
絃歌導斯民，傳舍閲過客。
口雖絕雌黄，眼顧分青白。
呈游子明二首·其二
作者：趙蕃
朝代：宋

頻乘信州船，屢泊雲錦驛。
登臨有勝絕，偃蹇費收拾。
令君名能詩，公事多暇日。
儻可付篇章，大勝資粟帛。
呈潘文叔二首·其一
作者：趙蕃
朝代：宋

嶽寺分携後，郵亭邂逅時。
鳴鞭萍實驛，分韻木犀詩。
契闊書忘素，飄零鬢益絲。
我歸寧偶爾，君至忽於斯。
呈潘文叔二首·其二
作者：趙蕃
朝代：宋

寓舍莓苔合，春郊花草香。
忽逢寧比料，欲語未能長。
大阮爲勿藥，阿連欣對牀。
嗟予重多感，有弟各殊方。
呈潘潭州十首·其一
作者：趙蕃
朝代：宋

西江亭上東風客，鷗鳥重來似亦馴。
買得小舟連夜發，不知肯別定留人。
呈潘潭州十首·其一〇
作者：趙蕃
朝代：宋

臂膝真成具老形，每逢趨走歎伶仃。
故園松菊幸亡恙，何日扶藜得屢經。
呈潘潭州十首·其七
作者：趙蕃
朝代：宋

昔者湘西借榻眠，自嗟老眼負青編。
雖然舊識山中趣，絕愛松風瀉百泉。
呈潘潭州十首·其三
作者：趙蕃
朝代：宋

梅花初出炯如冰，未許餘花似我能。
太息天公不加意，放教風雨苦侵陵。
呈潘潭州十首·其九
作者：趙蕃
朝代：宋

滿城游女競紛紛，柳岸桃蹊晝復曛。
不道貧家有機杼，夜窗燈火尚加勤。
呈潘潭州十首·其二
作者：趙蕃
朝代：宋

江邊石上白皚皚，遠對難分李與梅。
因是欲占春早晚，桃花一樹有新開。
呈潘潭州十首·其五
作者：趙蕃
朝代：宋

微官本欲救饑寒，欲逭啼號政爾難。
不是賢侯任吾恥，未容陋巷樂瓢簞。
呈潘潭州十首·其八
作者：趙蕃
朝代：宋

少陵已入嚴公幕，徐孺還爲仲舉賓。
自愧無詩復非隠，況堪謀食更憂貧。
呈潘潭州十首·其六
作者：趙蕃
朝代：宋

犯雪渠乘訪戴舟，不逢安道便歸休。
我今一月春風裏，縱復回舟匪浪遊。
呈潘潭州十首·其四
作者：趙蕃
朝代：宋

楚國固多蘭與荃，長林野水若何邊。
樵夫政自不知貴，採賣何曾直一錢。
呈王侍郎昆仲二首·其一
作者：趙蕃
朝代：宋

先契今餘幾，交情不易論。
疇能逾薄俗，未肯棄衰門。
慨念我伯仲，仰懷公弟昆。
自知真瓦礫，那得並璵璠。
誰謂長江遠，茲來匹馬奔。
匪因窮附達，政以曲能敦。
遺愛凄其久，高風凜若存。
青雲看星聚，白髮對鴒原。
呈王侍郎昆仲二首·其二
作者：趙蕃
朝代：宋

往未瞻烏府，先曾涉杏壇。
予詩厪和答，貽教異暄寒。
名位元相絕，知聞共駭觀。
干霄峙松柏，流水會波瀾。
應念登門舊，幾嗟行路難。
蒸湘方渺渺，淮楚忘曼曼。
既見得良慰，語離還浩歎。
深思盡心曲，直覺欠豪端。
呈王平江二首·其一
作者：趙蕃
朝代：宋

倦著尚書履，閑凝燕寢香。
聲猶傳漢殿，句豈羨韋郎。
偃泊姑鈴閣，遄歸定玉堂。
不惟資獻納，政復用文章。
呈王平江二首·其二
作者：趙蕃
朝代：宋

先生自詞伯，舉世孰詩人。
縱不藏人善，慚無佳句新。
每懷青眼舊，應念白頭貧。
未弭沅湘楫，蒸湘復問津。
呈程可久
作者：趙蕃
朝代：宋

微風送落日，餘霞雜停雲。
陟彼山之巔，誰識我與君。
彭蠡咫尺見，匡廬毫髮分。
波瀾似吳淞，岡巘殊勝雲。
是間豈無詩，愧我初不文。
圖畫亦足寫，摩詰居離羣。
裴回竟何得，指點徒加勤。
回憩僧所廬，幽闃令人欣。
談鋒壯鏖戰，茗椀頻策勳。
交游數伯厚，文字從右軍。
我是漫瞠若，莫能窺厥垠。
少焉復來過，凜然落衣帉。
江山恍疑非，林空月紛紜。
旁有博士湖，姓名未前聞。
何年隠君子，高棲辭世氛。
得非羊裘漁，當是植杖耘。
至今宴息地，離離幽草薰。
人生七十稀，過眼俱蝱蟁。
適意何必多，悠悠幾朝曛。
君明履霜畦，我正坐水濆。
會合且不常，使我生憂慬。
何當十日款，誦說心爲醺。
庶如逢豫章，其藁一以焚。
呈簡壽玉
作者：趙蕃
朝代：宋

門外雙槐日已高，庭中鉅竹與爭豪。
蕭蕭共倚青雲翰，渺渺仍工白雪操。
欲向瀟湘訪蘭芷，却從吳越看波濤。
問君役役胡爲爾，我亦歎嗟出入勞。
呈莫信州障二首·其一
作者：趙蕃
朝代：宋

稍將書札報黄堂，僅得官亭繫野航。
文物願窺中秘直，風流曾識省曹郎。
莫言長孺今閉閤，舊說葛豐能擊彊。
未信吾州留得住，天書咫尺會徵黄。
呈莫信州障二首·其二
作者：趙蕃
朝代：宋

公爲州牧我州民，敢敘當年半面親。
故喜來歸逢稔歲，况於遊倦得閒身。
無功良醖不可戀，仲叔豬肝猶累人。
最是妻孥苦驚怪，奈何造請尚趨晨。
呈莫大猷令
作者：趙蕃
朝代：宋

入境能知政，昔聞今信然。
吾行萬安道，頗識令君賢。
阡陌東西隔，人家遠近連。
鍼青秧出水，穗長麥摇煙。
犬吠稀逢客，牛耕不廢鞭。
幽啼催穀布，午霽起蠶眠。
檄罷追呼擾，民爭賦入先。
太平真有象，循吏可無前。
徑欲捐五斗，從之受一廛。
經行嗟阻免，少日待回船。
呈葉懷寧陳參軍章簿公
作者：趙蕃
朝代：宋

潜山皖山烟雨昏，山城索莫少所親。
令君邀我入山去，復道山流方四奔。
側聞剝啄來叩門，疑匪索我云見存。
已焉一見即傾倒，乃與諸劉相弟昆。
因君又來驚坐陳，吾嘗同寮義世敦。
不惟邂逅索詩卷，更復追隨携酒尊。
呈葛撫州二首·其一
作者：趙蕃
朝代：宋

人物與江山，風流適比肩。
家聲自勾漏，出守更臨川。
美政人人說，新詩句句傳。
五言成漫興，一見豈無緣。
呈葛撫州二首·其二
作者：趙蕃
朝代：宋

試說臨川郡，江西第一州。
晏王今邑子，顔謝古諸侯。
未覺流風遠，端知物望優。
峴山猶得擬，湛輩肯容不。
呈衡州使君先生二首·其一
作者：趙蕃
朝代：宋

當年月以秋中過，今歲凉因閏故遲。
渴想話言思亟見，暑侵鞍馬敢云疲。
曾聞遺俗有存者，豈若吾身親見之。
少不如人今老矣，朝聞夕死庶幾爲。
呈衡州使君先生二首·其二
作者：趙蕃
朝代：宋

常州何乃又衡州，或謂茲行乃勝遊。
鍾鼓相聞尋嶽寺，茝蘭無數踏湘流。
是中夫豈先生樂，此段聊供幽子求。
嶽麓相望唯石鼓，要令吾輩務藏修。
呈許深父及之
作者：趙蕃
朝代：宋

路入分宜縣，心馳月旦評。
參差萬木合，曲折亂灘行。
江右孰茂宰，斯人垂大名。
鳬飛看公入，鳶墮黯余情。
呈謝資深縣丞源
作者：趙蕃
朝代：宋

平生夢寐臨川郡，故在溪堂竹友齋。
句法已看行世集，風聲猶得起人懷。
有孫住著園依水，薄宦舊來松儼槐。
縱是塵埃政衝突，可無一語道離乖。
呈賈新之兼簡謝子暢
作者：趙蕃
朝代：宋

擁衾困朝酲，著帽從宿諾。
我家附東溪，君住窮北郭。
俱悲壹無錢，獨媿喜好學。
詩聲漫天壤，頭白尚丘壑。
去鄉今幾年，末路得其託。
相望固非遠，相見每不數。
所思聞清談，何意發狂藥。
呈趙叔侍郎子直二首·其一
作者：趙蕃
朝代：宋

憶昨才聞召節趨，江湖日月誦除書。
政途去此不容咫，物望在廷誰得如。
豈但疲民望蘇醒，更知寒士待吹噓。
所期異日施行次，不負于今拜獻初。
呈趙叔侍郎子直二首·其二
作者：趙蕃
朝代：宋

潦倒三年白下官，畏途常以此心觀。
求爲廟令直不易，翻入帝城良獨難。
落落白頭游且倦，悠悠青眼刺空漫。
文章功用知無補，保此不渝惟歲寒。
呈趙常德四首·其一
作者：趙蕃
朝代：宋

東南米最賤，舊說湖南北。
及今身見之，價豈下江國。
此行爲米來，對此增歎息。
人謂使君賢，寧慮有失職。
呈趙常德四首·其三
作者：趙蕃
朝代：宋

豐年易爲政，凶年易爲德。
政本拙催科，德乃足民食。
蠻貊忠信行，田里愁歎息。
德政祇如斯，何用求赫赫。
呈趙常德四首·其二
作者：趙蕃
朝代：宋

朝廷不忘遠，徒欲得公重。
不然如公賢，久合居侍從。
少須歲和豐，歸騎承天寵。
看取武陵原，田耕麥米壟。
呈趙常德四首·其四
作者：趙蕃
朝代：宋

將身付銓選，乃奉蠻府檄。
蠻語初未學，嶮絕聞人說。
進前退不可，信有難如棘。
所頼使君賢，餘波能普及。
呈趙蘄州善扛
作者：趙蕃
朝代：宋

雨合園林水滿池，黄鸝無語鷺頻窺。
哦吟終日大自好，黜陟與時殊不知。
北海定欣真識面，阿連還喜伴成詩。
自從諸老凋零後，此事于今更屬誰。
呈辛卿二首·其一
作者：趙蕃
朝代：宋

詩老當年聚此州，邇來零落盡山邱。
公雖蹔爾淹時用，天豈特令繼夙游。
幽事儻多塵事絕，靈山孰與博山優。
林棲相去無百里，窈窕崎嶇可後不。
呈辛卿二首·其二
作者：趙蕃
朝代：宋

今昔名流幾許人，况於室邇更身親。
南州行卷雖云舊，東閣知名固若新。
再見每懷風度遠，兩年空恨往來頻。
其誰爲我談名姓，車轍勤公野水濱。
呈逢宣子
作者：趙蕃
朝代：宋

歎息逢宣子，頻爲郡國賓。
人皆說才具，我獨愛詞人。
邂逅殊方見，淒涼半月春。
但能詩似鏡，從使鬢如銀。
呈邢叔三首·其一
作者：趙蕃
朝代：宋

前輩已云遠，公身親見之。
老成疑故在，風俗未憂衰。
問學本日用，文章先達辭。
從茲得夷步，不復困多歧。
呈邢叔三首·其三
作者：趙蕃
朝代：宋

聽說桃川事，憑虛意欲仙。
真成在人境，無用覓漁船。
卜宅自何載，賦詩凡幾篇。
揮毫儻毋靳，圖貌並流傳。
呈邢叔三首·其二
作者：趙蕃
朝代：宋

瀏瀏晴簷響，愔愔蘭斛香。
時于簿書暇，樂是話言長。
政可晝連夕，興懷參與商。
平生事賢志，烱烱未嘗忘。
呈郭峽州二首·其一
作者：趙蕃
朝代：宋

往者枉書并賜詩，藹然高義見乎詞。
襄陽耆舊今餘幾，海內風流更屬誰。
早日有懷期見止，秋風於此得來思。
顧雖願被林宗識，却恐人非詎辱知。
呈郭峽州二首·其二
作者：趙蕃
朝代：宋

鄉來識面苦無因，今日升堂敘所親。
豈愛瀟湘爲隠地，故嗟伊洛涴風塵。
周程授受源流遠，廣受聲名物望均。
詔旨已聞班郡紱，徵書看即動蒲輪。
呈閭丘四舅二首·其一
作者：趙蕃
朝代：宋

憶昨都城見，於今歲月長。
中間各憂患，重對兩悲凉。
課最舅材顯，詩窮甥鬢蒼。
相逢又相別，客路况冰霜。
呈閭丘四舅二首·其二
作者：趙蕃
朝代：宋

不識高安縣，飽聞明恕堂。
毋卑百里小，未覺四年長。
議論兼秦漢，規模類越杭。
廟堂方急此，已試乃爲良。
呈陳深父二首·其一
作者：趙蕃
朝代：宋

相望僅一水，相賒逾十年。
尋君向蕭寺，歎我已華顛。
老至是其理，窮來當益堅。
雲深雪溪樹，塵暗曲肱弦。
呈陳深父二首·其二
作者：趙蕃
朝代：宋

役役到番國，悠悠誰故人。
僧房半牢落，湖水失清淪。
我豈倚樓趙，君真驚座陳。
何爲辱傾倒，相與盡情親。
呈陸嚴州二首·其一
作者：趙蕃
朝代：宋

一代詩盟孰主張，試探源委見深長。
家聲甫里歸嚴瀨，句法茶山出豫章。
千里寸心長炯炯，十年兩鬢漫蒼蒼。
扁舟縱欲乘風去，可不一登君子堂。
呈陸嚴州二首·其二
作者：趙蕃
朝代：宋

去年犯雪到嚴州，呵筆題詩曳履投。
所恨决然成間闊，故茲復爾小遲留。
精金美玉自有價，伯樂王良無即休。
珠玉見褒猶美疢，葯須瞑眩疾方瘳。
呈陸嚴州五首·其一
作者：趙蕃
朝代：宋

江山不因人，何以相發揮。
人而非江山，興亦無所歸。
是故新定郡，得公倍光輝。
豈惟江山然，鷗鳥亦依依。
呈陸嚴州五首·其三
作者：趙蕃
朝代：宋

會稽巖壑林，新定山水藪。
一焉喚來居，一焉煩出守。
人言公未遇，我獨以爲不。
得失彼此間，於茲分薄厚。
呈陸嚴州五首·其二
作者：趙蕃
朝代：宋

簿領古白下，檄書走臨川。
陳詩道所懷，奈此巍巍然。
臨分得聞見，語以故有連。
此意亦厚矣，乖離今十年。
呈陸嚴州五首·其五
作者：趙蕃
朝代：宋

往游金陵都，始攀石湖仙。
爲我談公詩，大雅後有焉。
謂我欠公詩，勉哉成其天。
此語久不理，今朝墮公前。
呈陸嚴州五首·其四
作者：趙蕃
朝代：宋

一代文翰主，百年風月懷。
於今則所獨，視古良與偕。
試評雲霧窗，孰與山水齋。
况我方與嚴，身沈名不埋。
呈黄永新希二首·其一
作者：趙蕃
朝代：宋

江夏無雙士，嘉禾百里君。
信非今日吏，要與古人羣。
閲世卧松柏，過前紛蚋蚊。
薰蕕自我別，青白在渠分。
呈黄永新希二首·其二
作者：趙蕃
朝代：宋

偶作空房寓，頻成假日從。
平生壯詩膽，一見怯譚鋒。
天地雖云礙，江湖詎不容。
終南捷徑絕，衡嶽卧圖逢。
呈齊之二首·其一
作者：趙蕃
朝代：宋

舍舟步到南山寺，恍然忽記當年事。
李侯見我顔色溫，席間款語真有味。
翰林風月久蕪沒，莫歎青衫百僚底。
君不見少陵一生窮到死，亦有詩能驅瘧鬼。
呈齊之二首·其二
作者：趙蕃
朝代：宋

夜聞袁宏誦詩聲，空山寂寞魚龍驚。
丈夫有才不貧賤，倦遊何乃困長卿。
平生讀書得力處，公卿褐夫安重輕。
鴻鵠一飛定千里，俯首莫與燕雀爭。
告別晦菴晦菴有惜別語因用張志和答陸羽問作詩呈之
作者：趙蕃
朝代：宋

負笈初忘道阻長，求船翻爲歲犇忙。
一尊故惜時重與，四海當知別未嘗。
渭北江東無異轍，太虛明月本同光。
屬公忽諱輕爲別，遣客仍知醉不忘。
周允升見臨已而步過其書堂二詩贈之·其一
作者：趙蕃
朝代：宋

漣川川上一書堂，岸缺籬崩徑亦荒。
問訊主人空日日，自憐求友亦皇皇。
豈期雪後能相過，不憚風前往送將。
隴菜半蕪梅摘索，未妨小立更尋香。
周允升見臨已而步過其書堂二詩贈之·其二
作者：趙蕃
朝代：宋

問學知君有所從，未聞論事劇談鋒。
滔滔元自濫觴水，凜凜定期寒歲松。
不負師承經子厚，共於人物惜元龍。
漣川川上書堂路，寧復斯人舊履蹤。
周十三丈約同馬三丈入青原山賦詩五首以記行·其一
作者：趙蕃
朝代：宋

渡江不待餉，勝士約三行。
夢境故常在，重來年漫更。
又成春霧掃，何日野田耕。
要向思公問，燈明香縷橫。
周十三丈約同馬三丈入青原山賦詩五首以記行·其三
作者：趙蕃
朝代：宋

艇子君先喚，籃輿我復追。
聞鐘疑寺直，見塔上林移。
早起猶思睡，衝寒故覺羸。
山遊定何得，飯飽細吟詩。
周十三丈約同馬三丈入青原山賦詩五首以記行·其二
作者：趙蕃
朝代：宋

有見匪山色，所聞非市聲。
思公藏有塔，釣士隠無名。
兀兀故林願，悠悠流俗情。
經禪雖未暇，樵牧念餘生。
周十三丈約同馬三丈入青原山賦詩五首以記行·其五
作者：趙蕃
朝代：宋

游山忘襆被，喚渡已無航。
隔岸初更動，緣沙數里長。
大呼空亟疾，小立更微茫。
莫遣眠鷗覺，笑人朝夕忙。
周十三丈約同馬三丈入青原山賦詩五首以記行·其四
作者：趙蕃
朝代：宋

蕭散得終日，驅馳難久居。
滅瘢蘇病竹，拋食引潛魚。
問話僧尋蜀，多茶椀似盧。
主人佛事外，游戲亦多餘。
周愚卿以二蘇先生李公擇黄魯直秦少遊真跡見示敬賦四十字
作者：趙蕃
朝代：宋

蘇李是吾師，黄秦實嗣之。
愛其吟可老，得自買傾資。
有本皆如是，斯文不在茲。
因知迺翁意，遺子以鎡基。
周愚卿出示楊謹仲墨帖
作者：趙蕃
朝代：宋

成都舊日揚雄宅，今在清江鷗鷺洲。
頗念書題成間闊，忽逢翰墨見風流。
薌林草木年仍故，此老詩篇晚更遒。
官事安能久覊我，何時載子以扁舟。
周愚卿同丁永年陳明叔見餞于去城之十里致嚴堂經夕乃別
作者：趙蕃
朝代：宋

林表楓能赤，崖邊菊許長。
別情俱慘憺，風日倍荒凉。
豈爲鍾情極，端由取友良。
頹然醒雜意，初不累杯觴。
周愚卿同內子遊仰山南嶽後予一日行途中寄之
作者：趙蕃
朝代：宋

溟濛初莫辨，飄灑忽成妍。
地豈三千界，山迷尺五天。
畫圖寧有此，言句可無傳。
却恨與周子，行差一日先。
周愚卿求所藏靈壁石名堆雲
作者：趙蕃
朝代：宋

一自風塵沒泗濱，英遺何敢漫嶙峋。
崩騰直自天邊落，拳握空夸席上珍。
好事了知真是癖，傾家務買不論貧。
不來俗客仍須鑰，夜半負舟端有人。
周愚卿用荀卿氏之語以遇名齋從余求詩爲賦古意一首
作者：趙蕃
朝代：宋

世俗爭知競冶容，紛紛牆穴交相從。
誰知亦有秉正色，奉養辛勤供織舂。
過期不嫁心不悔，偃蹇數夫終德配。
君不見蘭生林下久含章，得時可以充君佩。
周文顯之子來過因斯遠過余於智門相與坐於遺愛亭上書所見附寄文顯
作者：趙蕃
朝代：宋

仲冬六日如春旦，偶向溪亭適吾倦。
山耶雲耶遠莫知，但見青蒼屬仍斷。
其餘雜樹亦稍稍，復有深溪臨斷岸。
謂言雨後當有梅，倚薄敷叢忽陵亂。
一杯共摩石田甘，走筆題詩待君竄。
因之併寄伯仁君，儻肯來遊驅款段。
周江州有靈壁石趙蘄州名以玉芝周索詩爲賦一首
作者：趙蕃
朝代：宋

論石如論玉，貴德不貴名。
形似偶爾同，未妨聊置評。
嗚呼禹甸破，土貢久莫并。
問公安取此，萬里隨南征。
向來四方遊，束書與俱擎。
愧彼錢馬癖，寄我山林盟。
風流蘄州守，夙有能詩聲。
見之謚以芝，用意真不輕。
謂公許器質，一再臨專城。
宜爲齋房秀，作瑞于聖明。
未應如商山，寂寞身中清。
須公力勉旃，石亦當與榮。
念我匪能賦，徵索見公情。
又惟此必詩，落筆空汗生。
傳聞南池上，有石來自英。
我雖未識面，想像猶弟兄。
周袁州惠建茶黑篤耨以四十字謝之
作者：趙蕃
朝代：宋

書齋憐寂寞，書札慰荒涼。
勸把春風椀，仍薰知見香。
未憂欺短褐，寧慮厄枯腸。
塵思如能雪，詩情或可昌。
和何叔信別種蠟梅韻
作者：趙蕃
朝代：宋

不識梅當牖，唯知竹映牆。
脫成元似蠟，染就却殊黄。
自是風神秀，寧由肌骨香。
木犀雖瑣碎，品色庶同方。
和折子明丈閑居雜興十首·其一
作者：趙蕃
朝代：宋

維南有衡嶽，一掃衆山空。
天既柄斯假，祭應儀比公。
穹林行莫盡，傑句古來供。
歎息緇黄輩，昏燈及曉鐘。
和折子明丈閑居雜興十首·其一〇
作者：趙蕃
朝代：宋

人說居閑久，園今數畝開。
荒榛除舊舍，規畫見新材。
鬰鬰宜深芘，堂堂豈易摧。
遐思挹湘水，高興擬裴臺。
和折子明丈閑居雜興十首·其七
作者：趙蕃
朝代：宋

未話田園薄，唯關道路長。
春風又寒食，多病祇殊方。
緬想迎門問，深思暴橐香。
無勞謝猿鶴，好爲約求羊。
和折子明丈閑居雜興十首·其三
作者：趙蕃
朝代：宋

賞識元非易，登臨政爾難。
要須窮應接，寧可肆譏彈。
勝踐千年近，高風六月寒。
由來炯水玉，固愈耀朱丹。
和折子明丈閑居雜興十首·其九
作者：趙蕃
朝代：宋

徑草餘幽色，盆蘭有靜芳。
取窮應有在，雖病亦無傷。
暫得閉門坐，已勝趨道傍。
鴻斯遠繒繳，木豈願青黄。
和折子明丈閑居雜興十首·其二
作者：趙蕃
朝代：宋

江清山照影，山浄水爲容。
縱復俯仍仰，難分邊與中。
雲興繪後素，雨合聽思聰。
安得漁舟去，於斯作釣翁。
和折子明丈閑居雜興十首·其五
作者：趙蕃
朝代：宋

詩有江西派，首書江夏黄。
精神如有得，形似直堪忘。
拱把至合抱，江流由濫觴。
屹然成巨室，勇若泛飛艎。
和折子明丈閑居雜興十首·其八
作者：趙蕃
朝代：宋

抄寫猶前日，吟哦遂隔年。
真成墜眢井，未易及深泉。
曷日仙能至，何時彈比圓。
自非深致力，寧識貴吾賢。
和折子明丈閑居雜興十首·其六
作者：趙蕃
朝代：宋

萬里江山助，千年蘇李師。
紛紛多假力，落落要真知。
巧手寧無僞，徐行不厭遲。
文章自公器，造物匪人私。
和折子明丈閑居雜興十首·其四
作者：趙蕃
朝代：宋

水匯終趨海，葵傾必向陽。
欲行疑或使，將下盍先翔。
聽爾玄嘲白，從渠本校黄。
生平志濠濮，老去客沅湘。
和斯遠西軒竹二首·其一
作者：趙蕃
朝代：宋

軒闢因松倒，軒深爲竹成。
山靈回俗駕，鳥語助詩鳴。
客子息肩地，諸公携酒行。
白頭哀我獨，青眼爲渠橫。
和斯遠西軒竹二首·其二
作者：趙蕃
朝代：宋

道上行人暍，林間釋子幽。
去無相趣迫，聊得小夷猶。
竹樹擁簷立，溪山隨檻流。
自非能賦者，常是欲眠休。
和祖上人見貽
作者：趙蕃
朝代：宋

久客黄金盡，思歸白髮添。
春泥妨驛路，細雨泊僧簷。
驟喜詩情浹，還增酒律嚴。
雲山會終往，瓶錫豈長淹。
和答斯遠因梅見屬三首·其一
作者：趙蕃
朝代：宋

梅時寄我詩，梅月方能至。
迢迢隔三湘，莽莽非一水。
褰裳欲何之，浩蕩正如此。
和答斯遠因梅見屬三首·其三
作者：趙蕃
朝代：宋

君行過海門，惟復仍舊里。
友朋不易得，相與况能爾。
獨念吾家姪，無由從夫子。
和答斯遠因梅見屬三首·其二
作者：趙蕃
朝代：宋

窮居君勿厭，窮途我何之。
初心欲求免，卒志還累饑。
滔滔果何向，命也將奚爲。
和答曹季永縣尉用前韻見貽
作者：趙蕃
朝代：宋

旱久疑成癘，梅枯未得開。
悵然因有句，作者賸能來。
風日寧渠貸，光陰覺我催。
却愁看欲盡，憶著首頻回。
和答李季蓬因觀鄙語見贈
作者：趙蕃
朝代：宋

沅有茝兮澧有蘭，到今風物尚班班。
有懷未覺千年遠，無力能追一字還。
贈我詩何富風月，知君助不待江山。
況聞方奏凌雲賦，寧復留繻待出關。
和答黎季成送行
作者：趙蕃
朝代：宋

自坐還山計，如同去魯情。
水風元不斷，山月每同明。
試問詩能和，何如酒共傾。
吾家近京驛，側耳聽車聲。
和陶淵明乞食詩一首
作者：趙蕃
朝代：宋

我生墮貧中，欲避將安之。
去年未是貧，假貸猶有辭。
親朋戒今年，相與謝往來。
朝昏曷以度，半菽藜羹杯。
大笑不知悔，且和淵明詩。
兒曹相與語，我幸乏此才。
聊爲一飽謀，餓死無自貽。
和陶淵明己酉歲九日詩一首
作者：趙蕃
朝代：宋

山中無曆日，不知冬已交。
起行視林園，草木如半凋。
黄花獨何爲，亭亭有餘高。
俯不媿轉蓬，仰何羨凌霄。
當其雜衆芳，開落真謾勞。
豈若稍退步，坐閲枯與焦。
建中方死蘇，元嘉迺終陶。
二老蓋巋然，所歷匪一朝。
和青田劉令同年見答寄茶之作
作者：趙蕃
朝代：宋

越國春芽舊有聞，換來佳句益堪珍。
主張品格曾無過，吟寫工夫直有神。
鴻漸烹煎應巧密，玉川才調本清新。
索居海角凄凉甚，時得吟哦慰此身。
咏古
作者：趙蕃
朝代：宋

淵明欲弦歌，爲酒利公田。
到縣十餘日，歸意已拳然。
一稔且莫待，遥遥問歸船。
是事可質信，考之歸來篇。
種秔與種秫，夢語落何邊。
咏梅六首·其一
作者：趙蕃
朝代：宋

十月江南路，梅花次第開。
殊方孤病眼，高興闕詩材。
幾日風鳴屋，連宵雨浥埃。
曾令四郊覓，未見一枝來。
咏梅六首·其三
作者：趙蕃
朝代：宋

老眼從昏翳，高情未脫遺。
雖云謝能賦，政爾動相思。
彼自無妍鄙，渠寧可磷緇。
猶須藉名勝，相與厚襟期。
咏梅六首·其二
作者：趙蕃
朝代：宋

臘前能幾日，年後不多時。
五嶺無千里，東亭共一陲。
胡爲欺北客，未即見南枝。
或謂冰霜候，還憂衣褐爲。
咏梅六首·其五
作者：趙蕃
朝代：宋

溪北溪南路，山前山後居。
興來隨杖屨，意到總林廬。
觸目常懷爾，關心相憶余。
雖然風月趣，千里故非疎。
咏梅六首·其六
作者：趙蕃
朝代：宋

幾日寒如許，梅花好在不。
汝雖甘寂寞，吾自念深幽。
靜塢無車馬，清溪足鷺鷗。
何當細扶杖，隨處小遲留。
咏梅六首·其四
作者：趙蕃
朝代：宋

縱乏幽人宅，猶餘大樹祠。
带山仍带水，宜飲亦宜詩。
勿待全開後，當乘半放時。
昏昏廓陰霧，皎皎上朝曦。
咏蕙
作者：趙蕃
朝代：宋

莫與蘭爭長，風期本自同。
俱高漢賦上，並錄楚詞中。
斛種當書屋，籃移自佛宮。
更餘千箇竹，相與慰詩窮。
哀文鼎·其一
作者：趙蕃
朝代：宋

晦日書來四月收，報余新失趙湖州。
祇今交友如渠幾，一展來書一淚流。
哀文鼎·其三
作者：趙蕃
朝代：宋

頻年哭友不勝哀，不待年侵老自來。
未保此身長健在，與君茅屋卧蒼苔。
哀文鼎·其二
作者：趙蕃
朝代：宋

海內忘形獨漢中，幾回日暮憶江東。
不惟吾子傷形影，我亦交遊不太窮。
哭蔡西山
作者：趙蕃
朝代：宋

鵑叫春林復遞詩，鴈回霜月忽傳悲。
蘭枯蕙死迷三楚，雨暗雲昏礙九疑。
早歲力辭公府檄，暮年名與黨人碑。
嗚呼季子延陵墓，不待鑱辭行可知。
唐興寺懷孟東野
作者：趙蕃
朝代：宋

薔薇雖是後人栽，一度春風一度開。
絕憐東野歸何處，無復花前把酒來。
問候周子充丈
作者：趙蕃
朝代：宋

抗疏有歷載，宣麻茲一朝。
漕河讙啟閘，江水待乘潮。
豈有夔龍輩，而從鷗鷺招。
定應聊偃薄，寧事久逍遥。
世既仍才美，居還絕吝驕。
齗齗自讒慝，曈曈本光昭。
往者資先覺，今焉倚後彫。
公如再廊廟，我亦遂簞瓢。
問宿
作者：趙蕃
朝代：宋

川原泥滑汰，山嶺石麤疎。
經歷雖云惡，馳驅不暇徐。
逢人詢野寺，對宿祗村墟。
薄莫須安止，平明議所如。
喜俞玉汝見過
作者：趙蕃
朝代：宋

秋風起我友朋思，倚樹談君語未移。
祇道窮年上湖海，那知今日會茅茨。
病多止酒家無釀，貧乏贏糧甑罕炊。
作底勤渠相勞苦，倒囊共出別來詩。
喜公擇之歸兼懷子崧三首·其一
作者：趙蕃
朝代：宋

曾因避仇去，竟作倦遊歸。
梅蕊經青眼，緇塵染素衣。
湖山新有得，歲月舊成非。
小定能來否，柴關夜啟扉。
喜公擇之歸兼懷子崧三首·其三
作者：趙蕃
朝代：宋

建德老斯立，近來雙鯉魚。
殷勤數稱子，交友未慚予。
多病誰如我，微官政凂渠。
吾君方銳治，何乃緩徵車。
喜公擇之歸兼懷子崧三首·其二
作者：趙蕃
朝代：宋

子去吾誰與，諸孫共此悲。
幾經行役苦，還讀寄來詩。
事要規摹立，寧憂寒餓爲。
安知造物意，於爾不吾私。
喜晴
作者：趙蕃
朝代：宋

地雖湖北稻爲鄉，歲比曾微一報穰。
望望雨晴求屢告，欣欣守尉德俱良。
共期負籠爭晴割，敢愛當檠滴夜凉。
更擬年豐酒初賤，鈎藤免飲澀如棠。
喜晴
作者：趙蕃
朝代：宋

春風吹晴簷雨止，蘭芽半吐梅堆委。
階前背蔭苔蘚深，曳杖不妨成細履。
浮生憂喜均何如，誰能役役愁其軀。
時閒意適且自慰，莫問詰朝瓶乏儲。
喜晴·其一
作者：趙蕃
朝代：宋

雨脚昏昏掃不空，柴門未覺有春風。
晚晴驟喜窗明處，猶倚蒲團附火紅。
喜晴·其三
作者：趙蕃
朝代：宋

掃除詩癖未能空，從使人譏手病風。
事業深虞一無就，壯顔都有幾時紅。
喜晴·其二
作者：趙蕃
朝代：宋

梅花已逐凍泥空，留得餘香傲晚風。
春事十分財入手，只愁病眼眩青紅。
喜晴·其四
作者：趙蕃
朝代：宋

兩公賢比道州陽，總爲勤民鬢已蒼。
喜雨喜晴俱有賦，樂憂寧止爲詩昌。
喜見周司法和詩有贈仍用元韻
作者：趙蕃
朝代：宋

路絕嶺梅贈，江摇沅茝春。
敢云傾蓋故，喜甚誦詩新。
刀筆非吾事，文章可致身。
江陵法曹掾，寧久滯斯人。
喜雨投詹信州口號六首·其一
作者：趙蕃
朝代：宋

插秧未了早愁乾，民不知由作屢歎。
天欲明吾使君政，故令一雨示艱難。
喜雨投詹信州口號六首·其三
作者：趙蕃
朝代：宋

昔在烏臺譽已休，旋分符竹政仍優。
論思未即歸清禁，歷試何妨又一州。
喜雨投詹信州口號六首·其二
作者：趙蕃
朝代：宋

使君自是爲霖手，要雨雨來何旱憂。
報爾田家但勤力，今年定有十分秋。
喜雨投詹信州口號六首·其五
作者：趙蕃
朝代：宋

使君笑別赤城仙，來結山中大士緣。
仙佛將何佐佳政，但當惠我以豐年。
喜雨投詹信州口號六首·其六
作者：趙蕃
朝代：宋

久晴政爲收蠶麥，好雨從今及稻禾。
試向諸生選何武，要歌樂職頌中和。
喜雨投詹信州口號六首·其四
作者：趙蕃
朝代：宋

開藩甫及四十日，籍甚治聲過所聞。
吏畏神明簡朱墨，民懷清浄樂耕耘。
喜雪投王守
作者：趙蕃
朝代：宋

千騎朝祈僊佛祠，玉花夜散答誠思。
守惟民慮知何德，天不人違固可知。
擬效聯詩家契闊，念將乘興體清羸。
歌呼且與鄰翁醉，樂我邦君政不疵。
嚴先輩詩送紅梅次韻
作者：趙蕃
朝代：宋

盡道梅花白，能紅又一奇。
渾疑丹換骨，不是酒侵肌。
看此敷腴色，思儂少壯時。
盛年雖不再，猶擬歲寒知。
嚴先輩送鯉魚
作者：趙蕃
朝代：宋

嚴郎得魚不敢食，走送茅齋嫌步遲。
却媿家貧慣粗糲，無人爲我膾銀絲。
嚴山·其一
作者：趙蕃
朝代：宋

嚴山多嵯峨，婺水爭平遠。
山如古屏張，水似橫軸展。
世絕郭熙畫，我無摩詰詩。
熟視眼中景，偃蹇不得追。
嚴山·其二
作者：趙蕃
朝代：宋

春風吹桃花，適與流水會。
流水固無心，桃花亦何意。
如何武陵人，便至神仙家。
神仙不可見，回首空煙霞。
嚴州道間得順風俗云七里瀧篙師云風便纔七里無風乃七十里爾
作者：趙蕃
朝代：宋

桐江多犇湍，牽挽厭勞止。
舊云七里瀧，實乃七十里。
篙師爲予言，風便輒易爾。
迴思前日驚，留滯固可喜。
溪神果何心，憐我倦行李。
有風西南來，不徐亦不駛。
布帆保無恙，爲賜何其侈。
眼中峰巒過，天外鷗鳥起。
畫圖欠傳貌，詩語費驅使。
生平登臨心，於此得自已。
勿歎囊橐空，收將遺妻子。
嚴從禮折送牡丹且副以詩次韻
作者：趙蕃
朝代：宋

幾日雲昏病亦昏，問春咫尺負名園。
兩枝何自落書几，一笑爲之開酒尊。
怪底江南新種得，未饒洛下舊名喧。
不然故有栽培力，能使芳根學返魂。
嚴從禮求先照軒詩
作者：趙蕃
朝代：宋

日上照萬物，心明觀一身。
爲光詎資火，在我不關人。
四月十二日以夏潦暴甚艤舟辰之鐵槍崖下偶得浮木於水中宛然如山因其形似名曰卧嶺立峰喜而賦詩當寄交友之能詩者求著語焉
作者：趙蕃
朝代：宋

昔讀梅蘇木山詩，未信人間有此奇。
雖云尤物不必有，時一玩之何病爲。
吾行東南千萬里，仙遊不已遂臻此。
奇奇怪怪日在眼，浩浩湯湯夜盈耳。
舊評峽江似嚴陵，此行佳處亦可朋。
又聞八桂好山水，亦應與此相雲仍。
畫師好手不可遇，詩中有畫無其具。
江神好事不我尤，乞與一山酬願素。
不知何年遭仆落，浪激波衝幾飄泊。
岸高壁立自嶄巖，泓淺坳深非斧鑿。
老夫得之喜莫極，欲加名字相刻畫。
卧之成嶺立成峰，天成故爾非人力。
多言譊譊欲何如，要覓新詩爲寫摹。
余名敢與昔人並，用寄我友梅蘇徒。
四月十五日發岳州
作者：趙蕃
朝代：宋

獄事生人繫，使臣王命將。
移官乏童馬，泛宅恃舟航。
浩浩沅湘疾，滔滔孟夏長。
妻孥累微祿，盜賊幸空囊。
水驛纔容借，風帆又趣張。
誰與可尤怨，政爾賦行藏。
回憇芙蓉寺偶題
作者：趙蕃
朝代：宋

太華難攀十丈花，白蓮零落遠公家。
此中那得嘉名占，綠水遶除山四遮。
因書寄黄子耕六言三首·其一
作者：趙蕃
朝代：宋

舊謁南州高士，必過江夏無雙。
弔古已悲衰柳，懷人更隔長江。
因書寄黄子耕六言三首·其三
作者：趙蕃
朝代：宋

自失孤山杯酒，兩年相望梅花。
交友平生幾許，差池重復成嗟。
因書寄黄子耕六言三首·其二
作者：趙蕃
朝代：宋

忽有長沙使至，爲傳江右書來。
茅屋于時已黑，青燈爲爾頻開。
因曾相士寄韋南雄
作者：趙蕃
朝代：宋

窈窕梅花嶺，風流燕寢香。
如聞省條教，復道富篇章。
近作凡幾首，新來無一行。
因人問無量，併遣驗徵黄。
因湯莘夫行寄歐陽伯威
作者：趙蕃
朝代：宋

傳得新詩過半年，故應松柏尚蒼然。
要持尊酒爲君壽，邂逅門前有過船。
因翟子固行送酒楊謹仲
作者：趙蕃
朝代：宋

君行爲覓清江宅，水竹依依自作鄰。
問字未能從好事，一壺聊爲乞詩陳。
因誠齋寄張三十叔
作者：趙蕃
朝代：宋

韶石馳書歲屢終，浮湛渺渺聽殷洪。
長年苦望吾地涉，寧料它途馬首東。
鴻鴈又當辭瘴海，孔鸞端合在高桐。
忽逢玉節春江上，再拜題詩覓寓公。
因送客過六叔
作者：趙蕃
朝代：宋

荷衣綠破碎，稻實亂撐拄。
秋悲空多風，雲重乃不雨。
黄花已成昨，白酒真漫舉。
小作談笑期，暫紓追送苦。
因送王亢宗便寄
作者：趙蕃
朝代：宋

經年不遇辰州使，忽喜黔陽信使通。
縣尉已聞辭令尹，校官仍說困治中。
可堪契闊漂流處，長憶追隨寂寞同。
已是湖南更湖北，欲言風物怕愁公。
困坐窮山無以娛日用隨齋問訊韻寄莘夫并呈隨齋
作者：趙蕃
朝代：宋

少陵苦憶將廉頗，才似淮陰亦奈何。
豈待秋風方憶鱠，不堪夏日況揮戈。
分當鹿鹿終隨後，言敢譊譊取屢訶。
世事多虞未知免，鵝烹復坐不能歌。
在伯教授爲考試之行不知其地漫成五詩送之·其一
作者：趙蕃
朝代：宋

雨後翛然遂欲秋，登臨正爾要詩流。
君行端復何所往，但道東之一舸遊。
在伯教授爲考試之行不知其地漫成五詩送之·其三
作者：趙蕃
朝代：宋

君行不到武昌下，別駕西京劉更生。
但想新知作傾倒，莫聞高論吐崢嶸。
在伯教授爲考試之行不知其地漫成五詩送之·其二
作者：趙蕃
朝代：宋

已孤萬古中秋月，爲約黄花九日杯。
但得交情常舊雨，不辭尊酒理新醅。
在伯教授爲考試之行不知其地漫成五詩送之·其五
作者：趙蕃
朝代：宋

峽州使君我所親，書去猶新報未聞。
此士如今爲第一，見之煩爲致慇懃。
在伯教授爲考試之行不知其地漫成五詩送之·其四
作者：趙蕃
朝代：宋

平生未識荆州牧，詩卷記評王進之。
鈴閣縱談詢保社，幸無過語恐遭嗤。
在伯欲見洪龜父夏均文詩因逸歸玉山取之自常德先寄以來偶得長句遣呈
作者：趙蕃
朝代：宋

疾風不雪翻成雨，甚欲相過愁出門。
短日已曛燈未上，曲身難直坐如蹲。
兒歸尚作他州隔，書到能開病眼昏。
併致江西洪夏集，一樽徑欲與君論。
在伯沅陵俱和前詩復次韵五首·其一
作者：趙蕃
朝代：宋

暇能頻相過，間或終歲闕。
寧將數疏論，自有綢繆結。
高山與流水，清風及朗月。
花且事深期，人能廢明節。
在伯沅陵俱和前詩復次韵五首·其三
作者：趙蕃
朝代：宋

班左昔成書，幽秘或未呈。
孟堅得師古，征南傳丘明。
維昔西湖花，人孰知其貞。
自非處士句，世亦安得名。
在伯沅陵俱和前詩復次韵五首·其二
作者：趙蕃
朝代：宋

梅兮何等花，意似幽人作。
芳不待三熏，勝自專一壑。
屈原語醉醒，孺子歌清濁。
醉如糟可餔，清亦足可濯。
在伯沅陵俱和前詩復次韵五首·其五
作者：趙蕃
朝代：宋

二君思飄飄，獨我意落落。
博乎猶賢已，謔兮不爲虐。
是中有關鍵，未易輕啟鑰。
至味匪鹽梅，舍古復奚酌。
在伯沅陵俱和前詩復次韵五首·其四
作者：趙蕃
朝代：宋

愛山馿倒騎，愛竹種借宅。
是能寓吾神，夫豈有斷脈。
平生江南春，老去荆州客。
生徒歎飄萍，死乃悲墓柏。
在伯用巴字韻垂示次韻以報
作者：趙蕃
朝代：宋

我詩音節變巫巴，君向風流守故家。
剝啄未嫌驚夢蝶，吟哦惟恐到昏鴉。
沅湘自昔皆因適，蠻左于今況雜華。
豈不懷歸歸未遂，水痕還落岸頭沙。
在伯用沅陵韻見貽次韻
作者：趙蕃
朝代：宋

一代數人君有傳，九原可作我無緣。
頗思燈火親餘暇，却恨江湖枉過年。
載辱新詩爲永好，絕知高義有哀憐。
官閑借問忙何事，日日經營作和篇。
在伯用銅字韻作詩復次韻二首·其一
作者：趙蕃
朝代：宋

閉門憐我欠新功，下筆奇君有古風。
豈但衆多窮草木，更能瑣細及魚蟲。
昔人要作有爲者，後世多歸亡是公。
歎息知堪幾寒暑，此身寧異物爲銅。
在伯用銅字韻作詩復次韻二首·其二
作者：趙蕃
朝代：宋

凍筆題詩我故窮，憐君嗜好有同風。
政如之越資章甫，何異當冰語夏蟲。
既欲紛紛視兒子，可須衮衮羨諸公。
雖然心氣無多廢，冰旱猶聞咎取銅。
在伯考試未歸有懷·其一
作者：趙蕃
朝代：宋

木落山空君未歸，我行江山幾依依。
山空木落有佳處，政爾待君相發揮。
在伯考試未歸有懷·其三
作者：趙蕃
朝代：宋

行路悠悠自有詩，君行況乃暮秋時。
復萌鄙吝疎黄憲，都盡利名親紫芝。
在伯考試未歸有懷·其二
作者：趙蕃
朝代：宋

相逢共問別來詩，作計君能似我癡。
佳月中秋已無及，菊花十月未爲遲。
在伯見招觀雪因同貴溪尉曹登鄰寺之經樓且云晨起境物殊勝再用林字作詩蕃亦次韵
作者：趙蕃
朝代：宋

籃輿軋軋度成陰，鷺起衝波鵲噪林。
當子倚闌成句警，政余擁褐坐簷深。
裴回更盡高樓覽，空闊思收遠壑音。
笑謝主人能命酒，不然寒甚不能吟。
坐中留別正之
作者：趙蕃
朝代：宋

已別還成住，多君意甚真。
自非敦友好，寧復見情親。
月已秋中過，雨如春暮頻。
臨分匪杯酒，幽獨恐傷神。
坐間呈曾幼度兼屬陳明叔
作者：趙蕃
朝代：宋

三年幾度江天閣，我爾相看兩牢落。
江山好處欲題詩，下筆逡巡媿吾弱。
詩中最愛曾贛丞，恨渠不來俱此登。
今最驅車叩吾門，寒漫未了先覓君。
乃知吾人同臭味，識面聞風總相契。
一杯聊爾勞江山，向來鬰鬰今開顔。
城下道中二首·其一
作者：趙蕃
朝代：宋

瓦室人家茅屋邊，瓦囷亦與草囷連。
池塘過雨尚浮濁，楊柳新栽已带烟。
城下道中二首·其二
作者：趙蕃
朝代：宋

溪上橋危亭亦高，柳陰直下有魚舠。
夜來雨足洪初漲，突岸衝磯聲怒號。
堂下梅一枝開遲而花極小疑地勢使然感歎而作
作者：趙蕃
朝代：宋

梅發無衰盛，根生有瘠腴。
都緣托地薄，故使著花癯。
渺小吾憐爾，伶仃爾念吾。
詎須詩欠興，何用竹相娛。
報謁徐大雅仁因以題贈三首·其一
作者：趙蕃
朝代：宋

好在東都孺子孫，壯年曾謁舍人門。
祇今此道同終少，君獨深藏恥自論。
報謁徐大雅仁因以題贈三首·其三
作者：趙蕃
朝代：宋

蘭芽紫坼映青盆，杏蘂紅深供佛瓶。
何獨春能歸草木，看君已老鬢重青。
報謁徐大雅仁因以題贈三首·其二
作者：趙蕃
朝代：宋

我住東郊祇樹園，無人肯顧席爲門。
多君用意非流俗，忙裏偷閒每見存。
塗中每息必索硯筆抄詩作廿八字
作者：趙蕃
朝代：宋

望望青山亂作堆，行行身到白雲隈。
偶逢道店聊休歇，又被匆匆詩債催。
壬寅元日
作者：趙蕃
朝代：宋

壯歲頻羈宦，王春又履端。
東占風料峭，北驗斗闌干。
歷數堯年永，條章漢詔寬。
殘生侶麋鹿，何路接鵷鸞。
夕菴觀吳壽寧畫
作者：趙蕃
朝代：宋

樛木蟠崖錯節深，拍天風浪捲江心。
有人來問夕菴境，萬里孤雲無處尋。
夙約簽判丈運屬丈同迓客於玉田比出郊側聞二丈已先行及抵所期二丈元未到也因成此四十字
作者：趙蕃
朝代：宋

晨起不爲晚，所期安在哉。
如言屐上下，復道手敲推。
久立酴醿架，頻憐玉雪堆。
睇瞻殊莫及，欹幘屢裴回。
夜作絕句三首·其一
作者：趙蕃
朝代：宋

秋入吟窗夜氣清，舊書雖老眼猶明。
悠悠行李空長鋏，落落功名負短檠。
夜作絕句三首·其三
作者：趙蕃
朝代：宋

高下鐘聲一聽聞，林梢落月亂紛紛。
忽來眼底詩無數，頗念高人與細分。
夜作絕句三首·其二
作者：趙蕃
朝代：宋

月明入戶白於霜，林影當簷聳若翔。
睡味不應如許好，不來吟咏答寒螿。
夜呈欽止審知時欽止歸自三衢
作者：趙蕃
朝代：宋

政爾相從問阿兄，忽聞門外竹車鳴。
對床縱復無今雨，展卷不妨同短檠。
頗念興乘聊一詣，却憐侍立苦頻更。
風微佛屋琅璫絕，古柏陰中看月明。
夜坐
作者：趙蕃
朝代：宋

竹風疎疎雨打篷，松風湯湯水赴洪。
道人聞塵掃未空，不如杜老前月聾。
山齋夜坐僧趺同，團蒲細軟方爐烘。
燈花開落縱匆匆，我今無害斯無凶。
夜坐懷子肅子儀
作者：趙蕃
朝代：宋

寒燈耿書窗，槁葉鳴竹屋。
懷人在咫尺，令我嘆幽獨。
難兄如大蘇，令弟優小陸。
未容侍明光，端合校天祿。
如何衫尚青，或乃袍更鵠。
又疑致遠大，無事計淹速。
不然被造化，寧忍恣顛覆。
如我辱交友，蒙顧等骨肉。
三年且過半，良晤可不促。
要將倡酬詩，盡用首尾錄。
我曾泛荆溪，君亦訪懷玉。
他年三人名，定載圖經續。
夜坐懷李季蓬
作者：趙蕃
朝代：宋

舊誦凌雲賦，新哦泣鬼詩。
結交何用早，傾蓋許深期。
捷徑看君絕，長途覺我衰。
殷勤今夜月，全似過橋時。
夜坐示進之兼懷文叔
作者：趙蕃
朝代：宋

貧病人誰數，情親肯見存。
掩窗同此夜，撥火共殘溫。
未暇飯飽喫，且從文細論。
平生松谷老，同姓與君敦。
夜坐觀書作
作者：趙蕃
朝代：宋

久矣疎黄卷，欣然對短檠。
燈寒度窗影，雨驟落簷聲。
伏枕身雖憊，觀書眼尚明。
带經真有道，發冢復何情。
夜坐讀書有感示兒姪
作者：趙蕃
朝代：宋

老矣讀書如欠緣，心非敢後足難前。
切磋有道方成器，穮蔉無功敢望年。
搔抑空憐髮種種，摩挲仍愧腹便便。
吾家門戶何所寄，但願兒曹相勉旃。
夜坐讀書有感示兒曹
作者：趙蕃
朝代：宋

昨夜秋風入短檠，試繙編簡似前生。
不求甚解慕名語，足記姓名嗤老兵。
但得作詩窮有味，曷憂從宦久無成。
汝曹未可還翁學，當念無田事筆耕。
夜坐讀書聞瓶梅之香口占五絕·其一
作者：趙蕃
朝代：宋

客去門扃未作眠，續燈添火了殘編。
此時孤絕誰相與，能送幽香亦可憐。
夜坐讀書聞瓶梅之香口占五絕·其三
作者：趙蕃
朝代：宋

舊說春寒花較遲，况今冰雪已逾時。
一枝借得書窗暖，未許遊蜂戲蝶知。
夜坐讀書聞瓶梅之香口占五絕·其二
作者：趙蕃
朝代：宋

非風非月自騰香，我亦何心適與當。
此味絕佳誰得解，顧須攀折走林塘。
夜坐讀書聞瓶梅之香口占五絕·其五
作者：趙蕃
朝代：宋

一從叢桂落秋風，佳處長孤阿堵中。
及至梅花又冰雪，一枝雖少與多同。
夜坐讀書聞瓶梅之香口占五絕·其四
作者：趙蕃
朝代：宋

身落江南不自悲，正欣梅也可供詩。
紛紛桃李胡爲者，政似當年蔡克兒。
夜宿沙渦
作者：趙蕃
朝代：宋

櫓折故難進，牽殊深足虞。
百艱甘薄命，共濟頼同途。
聚落强名地，并吞總是湖。
遥遥聞吠犬，更問酒家酤。
夜憶欽止斯遠
作者：趙蕃
朝代：宋

木葉騷然雨到時，共眠僧榻各哦詩。
推移忽已年時事，悵望相看天一涯。
別後屢書渾未報，風前小立重相思。
人生知復幾寒暑，一別長爲數載期。
夜憶逸
作者：趙蕃
朝代：宋

雨聽止復作，灘聞抑更揚。
貪程謂日短，無寐識更長。
兒歎父官遠，父憂兒學荒。
渠能志游夏，我可吊沅湘。
夜懷成父弟
作者：趙蕃
朝代：宋

晚蟬猶噪樹，新月遂當天。
閔雨心雖切，題詩思亦牽。
故應聽摵摵，殊愈對娟娟。
憶我章泉弟，松窗竹屋邊。
夜月
作者：趙蕃
朝代：宋

昨宵一雨暑全袪，月與新涼入坐居。
喧寂不隨羣動役，形骸肯效俗人拘。
江湖萬里風爲御，枕簟高秋肺合蘇。
三五縱圓晴未決，爲渠吟絕攬霜鬚。
夜月
作者：趙蕃
朝代：宋

曉枕厭蠅聲，昏蟬復亂鳴。
耳根喧自合，心地寂常生。
習氣存詩句，平生愛月明。
鍾情在我輩，安得到無情。
夜泊劉口雨連明有懷成父
作者：趙蕃
朝代：宋

山中風雨夕，招要對床期。
今夕風亦雨，牢落孤舟維。
蓬窗與竹窗，蕭瑟雨在茲。
不寐欲至曙，何繇夢見之。
夜讀子肅詩再用前韻
作者：趙蕃
朝代：宋

棲鴉既投林，蕭然野人居。
獨立茅簷下，依依月生裾。
涉春抱煩痾，茲夕稍自舒。
誦公寄來詩，何啻超黄初。
正聲久欲絕，作者徒紛如。
得公振頹波，如漢有二疏。
擬欲躡其跡，荒棘廢墾鉏。
譬由治田人，必待三年畬。
敢矜一日功，草草同獵漁。
窮通固定分，往者悲接輿。
百年等夢間，壽夭誰贏餘。
如何彼虞翻，惋歎輒著書。
人生貴適意，安步可當車。
茲道儻與聞，他焉從破除。
夜賦
作者：趙蕃
朝代：宋

雨挾松聲落枕邊，道人巾屨極蕭然。
忽思舊宿廬山寺，曾聽懸崖瀑布泉。
夜賦二首·其一
作者：趙蕃
朝代：宋

欲寐已成寤，暫欣還作悲。
三更風雨聽，四海友朋思。
拊榻蟲頻息，挑燈鼠屢窺。
莫呼僮僕覺，翻到自題詩。
夜賦二首·其二
作者：趙蕃
朝代：宋

下上嚴婺路，往來苕霅舟。
何勝百篇詠，不啻十年遊。
志願終漁釣，經蹊熟鷺鷗。
清風慕唐漢，高友得孫劉。
夜過半村李商叟謂不可無所賦爲作唐律二首·其一
作者：趙蕃
朝代：宋

舊竹茶山宅，新松南澗墳。
閒風與識面，老我及夫君。
瘦馬政長路，哀鳼仍莫雲。
雖然當努力，亡奈復離羣。
夜過半村李商叟謂不可無所賦爲作唐律二首·其二
作者：趙蕃
朝代：宋

訪子林間宅，繫余溪上船。
還成一夕語，宛似五年前。
白髮驚新夢，青燈讀近編。
黎明又當別，相對欲忘眠。
夜過李商叟
作者：趙蕃
朝代：宋

每見必匆匆，談詩口不空。
林間驚落月，坐上覺生風。
老大君無敵，飄零我漫窮。
問年纔半百，歸及未成翁。
夜過王兆明
作者：趙蕃
朝代：宋

門外春風吹倒人，過門寧惜滯車輪。
君能勸我杯中物，我亦揮君壁上塵。
大琛沽酒
作者：趙蕃
朝代：宋

吾州大琛酒，名不謝孤洲。
女子亦知價，行人皆繫舟。
西來灘過險，東上寺逢幽。
未說千憂散，姑爲一醉謀。
大雨連晝夜不止
作者：趙蕃
朝代：宋

天漏誰能補，河傾勢未平。
踞床如露處，曳履學泥行。
朽柱芝菌出，斷溝蝌蚪生。
南公安已慣，北客見猶驚。
大雪
作者：趙蕃
朝代：宋

長年南雪不到地，瘴癘慘毒愁北人。
今年初見臘前白，寵光併與梅花新。
客居破屋愁欲裂，病目不嫌熏濕薪。
鶉衣百結不蔽膝，戀戀誰憐范叔貧。
大風二首·其一
作者：趙蕃
朝代：宋

杯水得風猶渺然，况茲章貢遠連天。
一窮坐我靡他問，下水寧聞勞挽牽。
大風二首·其二
作者：趙蕃
朝代：宋

頗愛峽江江上山，幾回陶冶付毫端。
眼中誰爲善圖貌，貌與桐江相並看。
天帚竹
作者：趙蕃
朝代：宋

自離竹隠居，借宅亦多種。
周旋雖不乏，瀟灑常入夢。
猗歟此窗綠，輟自口腹奉。
別之亦幾年，似困鳥雀鬨。
茲晨蹔來歸，溉掃何妨痛。
竹隠從未還，風猷入吾用。
失調名
作者：趙蕃
朝代：宋

春浦雪，澗泉梅。
奉呈何叔信魏昭甫三首·其一
作者：趙蕃
朝代：宋

寒廳寂寞不知春，登眺招要藉所親。
始謂姑傾一杯酒，已焉顛倒白綸巾。
奉呈何叔信魏昭甫三首·其三
作者：趙蕃
朝代：宋

春風大屬野櫻朱，樹樹相望綺不如。
却憶山家籬塹畔，十分春日付誰渠。
奉呈何叔信魏昭甫三首·其二
作者：趙蕃
朝代：宋

梅花寂寞已飛仙，一夜春催杏欲然。
老眼看花愁欲眩，却憐草色靜芊芊。
奉寄子耕簿公尊兄兼呈德化令君丞公二首·其一
作者：趙蕃
朝代：宋

近因周子出家書，乃得知君近起居。
復道移官在城府，未知幾度入匡廬。
晉唐舊刻故存不，林壑幽人今有諸。
想見經行屢成賦，不妨傳寫總遺余。
奉寄子耕簿公尊兄兼呈德化令君丞公二首·其二
作者：趙蕃
朝代：宋

寄聲江夏無雙士，併謝藍田不負丞。
符檄經行有題贈，江湖別後欠緘縢。
一時交舊半爲土，老我鬢鬚逾可憎。
獨自對書思友益，夜窗長愧短檠燈。
奉寄斯遠兼屬文鼎處州子永提屬五首·其一
作者：趙蕃
朝代：宋

吟詩日日數梅花，梅向飄零我返家。
尚有北枝堪點檢，君舟已泊岸頭沙。
奉寄斯遠兼屬文鼎處州子永提屬五首·其三
作者：趙蕃
朝代：宋

兩賢堂下竹參天，雨後涓涓陸子泉。
耆書難忘是曾呂，逸遺更取孟郊篇。
奉寄斯遠兼屬文鼎處州子永提屬五首·其二
作者：趙蕃
朝代：宋

水南佳處說吾州，塔廟相高竹樹幽。
落盡梅花雨方暗，墊巾無藉一來遊。
奉寄斯遠兼屬文鼎處州子永提屬五首·其五
作者：趙蕃
朝代：宋

聞道當年五色裘，飄然又入帝王州。
煩君一爲問行李，早晚遣詩相報投。
奉寄斯遠兼屬文鼎處州子永提屬五首·其四
作者：趙蕃
朝代：宋

幾向餘干覓介庵，騎鯨已去不容驂。
流風付與南池主，何日約君相就談。
奉思斯遠兄成詩以寄
作者：趙蕃
朝代：宋

叢叢庭前萱，葉葉簷外蕉。
何曾百憂釋，但覺中心焦。
故人在何許，山川極吳楚。
大江湧奔騰，重湖互吞吐。
別來書不至，更望詩能寄。
相從志若何，相去有如此。
普天仰何大，一己俯何隘。
胡爲自羅網，無事忽投械。
憑高政悠悠，思遠忽不收。
歸來重有感，立壁成幽幽。
萱叢暗已歛，蕉葉抽未展。
百憂攻余心，舐筆空喁噞。
奉簡在伯四首·其一
作者：趙蕃
朝代：宋

淵明種秫有公田，鄭老時時得酒錢。
笑我作官渾乏此，自炊斗酒慰饞涎。
奉簡在伯四首·其三
作者：趙蕃
朝代：宋

書中舊學來禽帖，今日蠻州得飫嘗。
要與先生共咀嚼，更將煮蜜助甘香。
奉簡在伯四首·其二
作者：趙蕃
朝代：宋

先生自合飲官壺，野老端宜滿眼酤。
白酒釀成聊送汝，未知濕沫與江湖。
奉簡在伯四首·其四
作者：趙蕃
朝代：宋

落日餘霞已自奇，況于人靜月明時。
重城著我非無意，前遣先生獨賦詩。
奉簡欽止兼憶斯遠·其一
作者：趙蕃
朝代：宋

前日叢篁苦蔽溪，祇今簷與四山齊。
裴回有句不能吐，要與乘涼一杖藜。
奉簡欽止兼憶斯遠·其二
作者：趙蕃
朝代：宋

阿連聞說有歸期，準擬俱來賦此詩。
已是欲行還小住，縱令頻合故傷離。
奉贈子冉議郎老兄
作者：趙蕃
朝代：宋

大阮談詩數起予，爲言小阮最憐渠。
客中邂逅能君識，天外飄零孰我如。
家世要談京洛舊，古碑共閲漢唐餘。
所期共剪西窗燭，却值移家方借車。
奉送純父元之昆仲
作者：趙蕃
朝代：宋

春江足風雨，雨裏送江行。
黄綬我白下，絃歌翁武城。
題輿適茲地，捧檄重相并。
邂逅得兄弟，從遊成友生。
臨分皆有贈，雖病可忘情。
中壘經窮旨，建安詩著名。
絕知傳世遠，可但决科榮。
江右連江左，相期茂厥聲。
奉送達之秘郎還豫章親庭
作者：趙蕃
朝代：宋

吾友不藏善，相逢過所聞。
政茲欣再見，忽爾歎離羣。
舉子名場事，躬行聖處勳。
相期在白首，勿漫躡青雲。
妙香院僧堂後路直臨溪石臺古松蟠其上松之下有足跡及石穴三十餘淺容杯水問僧云自昔葛洪鍊丹種桃於此穴乃丹竈其數三十有二適與龜峰相應亦謂足迹爲仙人迹又有云日光照石壁隠若青紅蓋桃影云作兩絕·其一
作者：趙蕃
朝代：宋

臺高十丈獨株松，下有僊人舊履蹤。
三十二窠丹竈在，亦云數目應龜峯。
妙香院僧堂後路直臨溪石臺古松蟠其上松之下有足跡及石穴三十餘淺容杯水問僧云自昔葛洪鍊丹種桃於此穴乃丹竈其數三十有二適與龜峰相應亦謂足迹爲仙人迹又有云日光照石壁隠若青紅蓋桃影云作兩絕·其二
作者：趙蕃
朝代：宋

壁間石色隠青紅，指似夭夭即此中。
金石著文猶叵信，况堪傳者自漁翁。
姑蘇道中
作者：趙蕃
朝代：宋

麥浪摇波柳映津，吳鄉春色見今晨。
欲將何以慰無頼，一酌濁醪如有神。
娛山亭
作者：趙蕃
朝代：宋

嗜好雖同轍，賢愚本異岐。
簞瓢樂吾道，錢馬昧真癡。
吾舅端何以，名亭不在茲。
登臨如有得，勿用語羣兒。
子暢尉曹用贈沅陵韻作詩見示亦用韻奉酬
作者：趙蕃
朝代：宋

元祐于今幾故家，要尋遺事渺難涯。
虛名可媿鐵爐冒，實美當知丙穴嘉。
柱後惠文余故窘，伍符尺籍子無嗟。
神仙也說多官府，何物蜂房亦趁衙。
子暢尉曹秩滿侍親攝戶掾於上饒賦詩二首以送之·其一
作者：趙蕃
朝代：宋

遊君父子間，情誼等骨肉。
那知三年度，但謂一日足。
今晨復何事，溪頭有行舳。
臨別慘莫言，裴回謾瞻矚。
子暢尉曹秩滿侍親攝戶掾於上饒賦詩二首以送之·其二
作者：趙蕃
朝代：宋

平生幾游居，有親亦有故。
一飯或相忘，素書不能屢。
心知世情薄，但益古人慕。
如君父子賢，百蓋一二數。
子暢雨中見過且惠以詩乃用蕃謝文顯載酒之韻復用韻爲答併簡文顯·其一
作者：趙蕃
朝代：宋

草本荒凉門半掩，故人誰肯爲予來。
要師原憲安非病，敢學襄陽怨不才。
春自堂堂花更落，髮今種種老其催。
謝安故有東山志，過我題詩拭硯埃。
子暢雨中見過且惠以詩乃用蕃謝文顯載酒之韻復用韻爲答併簡文顯·其二
作者：趙蕃
朝代：宋

雨合茅簷書罷看，惠然君乃過蘇端。
澆胸細酌杯中物，洗耳飽聽溪上湍。
近喜同參詩有味，晚期偕隠谷名盤。
因聲寄謝周夫子，文行如斯古亦難。
子耕錄寄老圃賦及千秋觀諸詩寄謝
作者：趙蕃
朝代：宋

歆向當年苦持難，少卿爲有廣之風。
求君政合形骸外，笑我猶拘意匠中。
遠寄一朝成暴富，深藏沒世免終窮。
客來賸喜誇張事，何幸交游得是公。
子肅以古風見還詩軸頗述歸田之樂次韻答之
作者：趙蕃
朝代：宋

春風忽滿目，感嘆離羣居。
郊行竟何之，野蔓徒侵裾。
仰看嶺頭雲，片段隨卷舒。
悠然若有得，似我心地初。
乃愧學道晚，何時悟真如。
自茲稍鞭策，齒髮及未疎。
有兒幸成丁，可以親犁鉏。
要同商州民，窮功治山畬。
王租及時了，優游伴樵漁。
時乘少游馬，或卧淵明輿。
所過輒就醉，其他焉取餘。
此計儻遂心，誰能更淫書。
公詩胡爲哉，指南實前車。
事貴在勇决，駸駸歲將除。
子肅示九日山谷間懷兄弟三詩因懷子進子儀次韵併呈子肅
作者：趙蕃
朝代：宋

我爲懷玉人，不踏懷玉路。
非因訪仙懶，自畏觸嶮去。
聞君兄弟往，勇決不少顧。
念將攝衣從，欲行却回慮。
人云山峰高，白日蔽烟霧。
況方迫窮冬，我褐猶未具。
雖欣陟幽遐，政恐成疾痼。
以茲不暇遊，心與飛雲遡。
君還得新作，快讀喜莫喻。
上言道傍見，次及巖下趣。
恨無龍眠手，按此攄毫素。
昔君家興公，曾爲海山賦。
至今斯文名，殆將壓彪固。
凄凉禪月蹤，牢落高人住。
得君爲著眼，草木應亦豫。
好事儼上人，方集山中故。
併當收君詩，在在神物護。
子進子儀過予山居子進有詩次韻呈子進兄弟二首·其一
作者：趙蕃
朝代：宋

蓬蔴成蔽蔚，鄰曲斷經過。
茶供同桑苧，香聞共補陀。
寒蒲空有節，古井久無波。
尚病留餘習，詩成索細哦。
子進子儀過予山居子進有詩次韻呈子進兄弟二首·其二
作者：趙蕃
朝代：宋

荆谿有三士，求識自初年。
才大俱詩伯，公惟媿飲僊。
結交期耐久，過我地忘偏。
慚愧衡門下，今成頓有邊。
子進昆仲俱和寄懷三詩復次韻·其一
作者：趙蕃
朝代：宋

此山祇合便終焉，底用心勞學計然。
貧賤已安身外事，功名寧顧俗間緣。
舊遊要紀東南勝，有句須從甲乙編。
閑向晴窗遮老眼，亦堪時伴結跏禪。
子進昆仲俱和寄懷三詩復次韻·其三
作者：趙蕃
朝代：宋

有竹相娛道豈孤，信知造物未遺予。
交游更許得奇士，保社却嗟無定居。
懷玉近傳酬倡集，荆溪與說往還書。
世人徇利輕翻覆，我輩百年端一如。
子進昆仲俱和寄懷三詩復次韻·其二
作者：趙蕃
朝代：宋

古途荆棘少人行，制禮難招魯二生。
世上兒曹俱覆轍，公家伯仲自爭衡。
一年欲盡見松秀，衆水莫污知渭清。
保此不渝真有道，更須直以所能鳴。
子進游懷玉山度必有詩未辱寄來作詩索之
作者：趙蕃
朝代：宋

秋日清且美，於游也固宜。
迨今冬已仲，墐戶惟其時。
若人興公家，嗜好夙有詩。
幾譚巖壑間，塵落不自知。
靡辭陟降難，顧病風露披。
舊聞懷玉山，地置多側危。
我爲是邦人，每恨著脚遲。
聞公勇決往，身住心俱馳。
是邦有茲山，蓋已千祀垂。
曩者君夫子，携家隠於斯。
與山結勝因，詩成多及之。
去年公二仲，探討曾至茲。
今公又繼去，祕密真無遺。
山名謂懷玉，自昔傳我疑。
衆作乃圭璧，名實信不欺。
書來報行程，快讀祇欠詩。
春膏有餘否，佳筆銳若錐。
會當寫真行，寄我光茅茨。
子進示懷玉詩卷有歸途見懷恨不同遊二詩次韻·其一
作者：趙蕃
朝代：宋

望壓大江東，茲峰獨著雄。
潛珍伏其下，神畫隠於中。
舊俗多龐說，因公得髓窮。
從今逢有問，身與到山同。
子進示懷玉詩卷有歸途見懷恨不同遊二詩次韻·其二
作者：趙蕃
朝代：宋

山有英靈在，眼應青白分。
問禪公得髓，呈佛我無文。
意賞人知獨，神遊默固羣。
清詩傳妙旨，讀罷雨花紛。
孝揚成父約見過屢展期云須晴也
作者：趙蕃
朝代：宋

雨到叢篁忽暗鳴，譙門應已載傳更。
伯淮被冷睡難著，孺子榻空塵欲生。
幾戒樵青成痛掃，屢聞黄耳遞虛聲。
逢迎可待休形歎，祇恐窮冬無好晴。
孝揚成父約須晴見過二首·其一
作者：趙蕃
朝代：宋

積雨能涼故自佳，候當秋早欲收畬。
頻宵佳月連朝霧，霧破山空日已斜。
孝揚成父約須晴見過二首·其二
作者：趙蕃
朝代：宋

雨來喜逭車田苦，晴至欣成穫稻忙。
協趣終焉在農舍，倦游不擬老官倉。
孝顯追送至沙溪書所見以別
作者：趙蕃
朝代：宋

白雲英英行空山，白鷺矯矯去復還。
雨聲驟來却小住，樹色全綠或半殷。
誰家有屋茅三間，舂聲未斷橫炊烟。
刈禾雖阻得治圃，造物所惠無一偏。
我亦願此坐無田，千里顧上西江船。
經年擾子曾未厭，更煩車馬相追牽。
客中無酒可醉子，聊書所見爲別言。
孟秋八日夜伯壽仲理過予同訪俊乂步月入城南書院繇東渚上讀書堂過蒙軒憩卷雲欲訪月榭而月未到坐濯清者久之乃歸賦詩十四韻以記
作者：趙蕃
朝代：宋

昨夕城南來，鬰鬰張園窺。
坡頭步犖确，牆下循委蛇。
今夕復何夕，二妙爰集茲。
重爲南坡行，因作張園之。
無風幽自凉，有月光仍滋。
菱荇與草樹，陸離間參差。
卷雲一舉趾，濯清久支頤。
空無十丈蓮，湛此數頃池。
堤柳有倒影，畫手不可施。
愛之不能已，遂許他夕期。
昔人安在哉，萬里鯨魚騎。
神游儻來歟，恍惚不可知。
林園想巾履，編簡遺書詩。
懷人渺無盡，樂處翻成悲。
季奕枉詩送行借審知韻奉別并呈伯元
作者：趙蕃
朝代：宋

往年敵來如破竹，九州泛若浮海粟。
鄭公仗節守馮翊，毅然可殺不可辱。
飄流南浮適茲里，平生行事耳目熟。
幾回下馬過其墳，溪水洄洄抱山足。
季孫甚才耻爲吏，哦詩欲效雲臺谷。
四篇贈我勞我行，入手爲之三過讀。
君家涇縣亦工此，知者尚稀凡眼肉。
會看入洛似機雲，不應如我但碌碌。
季奕見蕃與審知唱酬近詩過辱枉贈用韻奉答
作者：趙蕃
朝代：宋

故里歸來跡轉浮，是身投老計何由。
山中閲世松筠老，江上隨波雁鶩流。
攬鬢不堪供潦倒，誦詩猶及問朋遊。
西鄰徐孺今文伯，我爾俱當讓一頭。
季承作詩敏捷而工因成長句
作者：趙蕃
朝代：宋

我詩縱疾無多工，君詩嚴甚仍匆匆。
君酬我唱輒媿我，野鶩欲睨天邊鴻。
平生交游不乏此，快筆相追屬吾子。
莫愁風雨留滯人，不爾歸裝孰慰貧。
季春十有三日作
作者：趙蕃
朝代：宋

晨起風寒又覺加，不知信復到何花。
晴多且欲雨知節，雨久更思晴亦佳。
寂寂蕙蘭菲賸馥，紛紛姚魏掃殘葩。
故山政好不歸去，筍蕨登盤僧餽茶。
季永和詩索酒用韻送酒二首·其一
作者：趙蕃
朝代：宋

珍重平生書五車，不妨有子更持家。
小閒便欲巾車去，只欲論文非看花。
季永和詩索酒用韻送酒二首·其二
作者：趙蕃
朝代：宋

我貧無酒爲君歡，渴夢相從碾鳳團。
薄暮白衣纔有饋，試令分減愧酸寒。
季蕭兄三貺詩且辱出示陵陽墨帖敢次韻一首爲謝
作者：趙蕃
朝代：宋

中朝當極治，人物近臯夔。
南渡更衰亂，諸賢困逸遺。
舍人名最早，白首但論思。
尚喜詩傳派，于今學有涯。
居然老成獨，異彼俗書姿。
明眼逢吾子，掀髯話昔時。
端能繼蕪累，所見匪狐疑。
愧我安能友，酬篇只韻隨。
孤鴈三首·其一
作者：趙蕃
朝代：宋

孤鴈哀哀叫曉霜，客衾如水待天光。
不緣杜宇催歸去，未信寒猿解斷腸。
孤鴈三首·其三
作者：趙蕃
朝代：宋

孤鴈哀哀叫晚洲，水長山遠政悠悠。
凶年未必稻粱足，巧中更防罹繳憂。
孤鴈三首·其二
作者：趙蕃
朝代：宋

孤鴈哀哀叫晚雲，半年爲客歎離羣。
丁東幽佩別來久，斷續清砧遠不聞。
孫子進惠筆乃周壽玉簪樣試用其一已作禿翁猶耐驅使成絕句二首異日當寄子進昆仲·其一
作者：趙蕃
朝代：宋

遂初賦就筆餘鋩，贈我蒙探古錦囊。
耐久固殊流俗敗，含情渾似故人長。
孫子進惠筆乃周壽玉簪樣試用其一已作禿翁猶耐驅使成絕句二首異日當寄子進昆仲·其二
作者：趙蕃
朝代：宋

遂初賦就筆餘珍，贈我多君意甚真。
累句尚能資借助，拙書猶得長精神。
孫季章無愧鄭季奕徐斯遠以僕留智門載酒見過坐中雪作三詩·其一
作者：趙蕃
朝代：宋

出山已與曉寒衝，下馬頻欣束縕逢。
已見南山行更鈍，到時山寺已昏鐘。
孫季章無愧鄭季奕徐斯遠以僕留智門載酒見過坐中雪作三詩·其三
作者：趙蕃
朝代：宋

黄公亭上雪飛時，去歲相同此賦詩。
邂逅出山還雪作，端如來赴去年期。
孫季章無愧鄭季奕徐斯遠以僕留智門載酒見過坐中雪作三詩·其二
作者：趙蕃
朝代：宋

明知喜我出山來，占此僧窗共酒杯。
重愧子雲孤好事，絕勝安道不空回。
學佛者祖遷自南陵來謁莫萬安題詩于知津閣適同莫過而見之用韻以贈
作者：趙蕃
朝代：宋

嘗聞學苦空，世事應廢閣。
頗疑休己輩，顧以詩流落。
爾今定何業，更慕揚州鶴。
願長歲寒柯，勿矜春濯濯。
安仁艤舟作
作者：趙蕃
朝代：宋

客路不知時節移，忽逢柳色已依依。
無悰却數離家日，臘盡春回方始歸。
安福界上遠山之巔樵者頗衆而山色如墨蓋燒餘也路逢村婦携籃者數輩問之云採野菜去
作者：趙蕃
朝代：宋

日上野燒沒，雲端樵路分。
猿猱同矯矯，斤斧競紛紛。
有婦能供餉，携籃更採芹。
田桑雖未動，爾事亦云勤。
安福道中見牛行隴畝間齕草而不食禾問之皆云穀成實則牛不復食矣
作者：趙蕃
朝代：宋

種得離離職爾劬，朝塍暮隴只生芻。
絲毫無補家先實，媿殺紛紛小丈夫。
宋行中履叔以其先兄時中亨伯窮藁借觀歸之
作者：趙蕃
朝代：宋

古寺秋風客，難兄昔日詩。
人間非舊識，地下有新知。
爲祿歸難早，知窮計已遲。
因聲語吾弟，吾亦類渠癡。
官池即事
作者：趙蕃
朝代：宋

偃薄雖茲驛，相羊頼此亭。
鳥飛微破縠，魚動暗衝萍。
豈但憂懷愜，還能倦眼醒。
獨餘春草夢，才盡不能靈。
定誇浦
作者：趙蕃
朝代：宋

棹掠湖邊浦，帆收柳外橋。
蒲深映鳬沒，浪靜覺魚跳。
紗帢因眠側，霜豪倚醉摇。
春風空浩蕩，客思只蕭條。
宜春縣齋寒食日作
作者：趙蕃
朝代：宋

故知寒食住爲佳，可奈携家更憶家。
憂樂相尋定何種，死生如夢本無涯。
節中天色少來舊，詩裏風光別去嗟。
李逕桃蹊事雖退，柳行因雨未拋花。
宜春道中贈邢公昭二首·其一
作者：趙蕃
朝代：宋

清江臺上讀君詩，頗欲相從慰所思。
何意昌山夜止宿，忽成風雨對牀期。
宜春道中贈邢公昭二首·其二
作者：趙蕃
朝代：宋

問君家在離騷國，句裏應含蘭芷香。
邂逅宜春須小住，要期傾倒錦爲囊。
宜興道中望銅官山懷孫子進昆仲近見子肅於建業子儀久不通問
作者：趙蕃
朝代：宋

雪與銅官相白青，幻成豈亦自僊靈。
頻年此地凡幾過，絕境今晨得再經。
野鴨陣飛驚撲漉，賓鴻獨叫苦丁寧。
平生畏友三孫子，海角邊頭似曉星。
客中遇雪不勝家山之思催晦菴寫詩及書
作者：趙蕃
朝代：宋

旅枕驟疑風徹屋，曉窗還見雪填渠。
梅花未放臘前蘂，鴈足渾無別後書。
故意誰其哀范叔，倦游身自困相如。
贈言故愈綈袍賜，載路何須駟馬車。
客長沙邢園堂下梅花一萼先開有懷成父斯遠二首·其一
作者：趙蕃
朝代：宋

老樹發青枝，晴多雨亦奇。
一花成獨破，病眼得先窺。
又作殊方見，還成寄遠詩。
不知閩與淛，何處念乖離。
客長沙邢園堂下梅花一萼先開有懷成父斯遠二首·其二
作者：趙蕃
朝代：宋

亦到溪南否，還能念我不。
梅花今次第，客子政飄浮。
師法真難得，微官盍罷休。
饑寒還累我，寤寐只關憂。
宣風市作
作者：趙蕃
朝代：宋

不誤晨霜白，但驚濃霧黄。
過橋初有迹，著木頓生光。
未怕寒如許，殊勝雨見妨。
燎薪仍酌酒，一笑作哄堂。
宿分水
作者：趙蕃
朝代：宋

夜枕疑爲雨，曉檐還見星。
驟聞成摵摵，熟聽乃泠泠。
信矣無不下，況於高建瓴。
此行非絕遠，楚粵自相因。
宿合龍山達觀寺用張澂達明壁間韻
作者：趙蕃
朝代：宋

遊山到處不擬出，幾向官程問山入。
旁人笑我底悠悠，我亦應緣聊兀兀。
平生作詩忌大巧，到此真成腸胃繞。
試將閣筆罷楮生，又病囊中此山少。
入山已破山中雲，出山定復松崖根。
合龍端爲此得名，達觀妙旨又莫論。
宿彭湖寺懷斯遠
作者：趙蕃
朝代：宋

路仄山崖滑，庭中桂樹蒼。
驟衝疎雨過，徐步晚風長。
沽酒尋官道，哦詩遶佛廊。
曠懷思我友，林趣憶支郎。
宿應庵次季承韵
作者：趙蕃
朝代：宋

祇思借榻尋僧屋，不悟山行亦已深。
異日重來應記路，斷塍窮處轉松林。
宿柞樹下見趙行之所題詩
作者：趙蕃
朝代：宋

人道朝霞不出門，今朝失喜見晴暾。
長林未減霜前翠，疊巘全收雨後昏。
兀兀不知爲底日，悠悠又復度前村。
眼明見此壁間句，回憶東江數過村。
宿桐溪灣
作者：趙蕃
朝代：宋

近山慘澹連深塢，遠水蒼茫接暮雲。
語似篙師徐繫纜，莫教驚動白鷗羣。
宿永福院
作者：趙蕃
朝代：宋

白塔轉青林，微聞谷鳥音。
行餘四回顧，風至一披襟。
半日春遊當，勞生落景沈。
眷焉聊稅駕，老矣盍抽簪。
宿汪山之福田院
作者：趙蕃
朝代：宋

前身雲水僧，今世山林士。
遊方未能遍，行脚方自此。
朝行或官程，夜宿必野寺。
我自幽有期，人言癡了事。
宿清都觀
作者：趙蕃
朝代：宋

涪翁逍遥果安在，玉局清都今何如。
遺蹤羽化不可問，朗誦二詩行遶除。
宿玉觀次斯遠韵
作者：趙蕃
朝代：宋

吾曹骯髒姿，共此高深趣。
要休車馬罷，豈爲仙佛駐。
紅蕖照階除，翠竹森庭戶。
今夕且幽期，明朝尚征屨。
宿王氏新居晨起興懷
作者：趙蕃
朝代：宋

幽事關人自啟門，桂林殘月似金盆。
眼中渾是舊圖畫，詩裏却無新語言。
未恨此身常寂寞，厭隨羣動作嘲喧。
南山莫負平生志，手種脩筠今有孫。
宿甘陂寺
作者：趙蕃
朝代：宋

逢人問得甘陂寺，窈窕深穿翠剡來。
細雨斜風勿渠忤，要令瀟洒滿吾懷。
宿竹瓦舖二首·其一
作者：趙蕃
朝代：宋

投鞍纔近午，置榻已成曛。
豈乏道旁店，恐逢梁上君。
宿竹瓦舖二首·其二
作者：趙蕃
朝代：宋

連根煮菜種，带葉𬋖生薪。
瑣瑣無庸歎，區區媿此身。
宿藍畬寺
作者：趙蕃
朝代：宋

嶺斷仍分徑，林紆更著行。
畏人嫌俗駕，留客得僧房。
脊記年何古，吾家句亦香。
茲行經寺五，於此獨難忘。
宿野人家
作者：趙蕃
朝代：宋

凜若將崩石，狂哉既倒流。
詩危欠好語，日晚覓安投。
勞我行何苦，嗟渠戍未休。
田居與官籍，俱坐有身憂。
宿龍鬚山·其一
作者：趙蕃
朝代：宋

俯仰猶前日，侵尋已半春。
行因累符檄，來爲閲松筠。
著脚盡可隠，是身寧屬人。
雲泉混麋鹿，冠劍上麒麟。
宿龍鬚山·其二
作者：趙蕃
朝代：宋

密竹復疎竹，老松仍穉松。
擔肩元近俗，吟趣得深供。
要宿招提景，猶賒日暮鐘。
殷勤問鄰寺，指點說前峰。
寄主管舅二首·其一
作者：趙蕃
朝代：宋

少公上黄扉，長公思玉局。
恭惟我舅氏，出處似前躅。
潯陽開三徑，鏡湖賜一曲。
是爲千載人，何有萬鍾祿。
新詩久不誦，妙墨時在目。
黄落又秋風，林空見松竹。
寄主管舅二首·其二
作者：趙蕃
朝代：宋

甥官楚西南，舅住天尺五。
安否候何如，歲月曠如許。
阿兄有書來，報道安輿舉。
東閣故莫留，西湖要爲主。
寥寥和靖君，遺跡墮榛莽。
咫尺到梅花，追隨悵脩阻。
寄俞玉汝
作者：趙蕃
朝代：宋

晦庵寄我溧陽書，報道今爲建業居。
作客遽經三歲久，賦詩應盡六朝餘。
莫將明月誇魚目，自昔鹽車羨蹇馿。
期子歸來趁鮮健，老無筋力事犂鋤。
寄倪好問
作者：趙蕃
朝代：宋

問訊永州倪戶曹，別來歲月已滔滔。
賢居幕府定餘暇，舟過浯溪今幾遭。
頌出次山微自顯，詩成太史貶無褒。
因來打寄山中本，併以張秦翰墨豪。
寄克齋舅氏
作者：趙蕃
朝代：宋

不奉書題遂一年，書猶斷絕况詩傳。
興來亦復吟哦否，讀罷何當疾痼痊。
慷慨初無伏波志，憂愁枉類屈原遷。
使來覓我當何處，水出牂牁若箇邊。
寄內及兒女二首·其一
作者：趙蕃
朝代：宋

誰令未得歸，不解忍長饑。
歲晏得無感，書來何况遲。
鴈聞傷北客，梅動是南枝。
悵望山菴竹，青青獨守墀。
寄內及兒女二首·其二
作者：趙蕃
朝代：宋

幼子未識面，吾兒無用英。
家雖以儒奮，身欲事農耕。
水竹爲居處，布荆令女行。
超然老夫婦，脫粟配藜羹。
寄公擇兼問訊季益二首·其一
作者：趙蕃
朝代：宋

憶昨分携地，陰風送酒杯。
深嗟九日菊，未說一枝梅。
我友多貧士，夫君况茂才。
行藏苟無媿，流落未須哀。
寄公擇兼問訊季益二首·其二
作者：趙蕃
朝代：宋

孺子家何在，溪邊百尺臺。
句追唐甫白，詞鄙漢鄒枚。
此士誠高遯，諸公謾挽推。
因過問消息，幾日送詩來。
寄劉伯山
作者：趙蕃
朝代：宋

魁梧任嘲劇，短少盖風流。
邂逅爲頤解，殷勤成刺投。
遥知江夏閣，不減仲宣樓。
頗願相從去，湖南兵未休。
寄劉凝遠丈二首·其一
作者：趙蕃
朝代：宋

清時二浙湖山主，合在公家不屬人。
求去非貪鏡湖賜，歸來便作許由鄰。
喜聞吾黨有高退，頓使幽居忘賤貧。
想見詩題硬黄紙，更無夢到軟紅塵。
寄劉凝遠丈二首·其二
作者：趙蕃
朝代：宋

水雲痛飲玉光詩，勝踐那容俗子知。
此樂祇今寧夢見，臨風空爾費懷思。
蘇門長嘯誰能和，赤壁成功顧已遲。
當日唱酬誰復與，皆云驥子好男兒。
寄劉凝遠巒四首·其一
作者：趙蕃
朝代：宋

舊來人物數諸劉，公更詩名蓋幾州。
新貴祇今多故舊，先生寧久滯瓜丘。
寄劉凝遠巒四首·其三
作者：趙蕃
朝代：宋

少陵衣鉢在涪翁，傳述東萊得正宗。
聞道曾經親授記，不求印可誰更從。
寄劉凝遠巒四首·其二
作者：趙蕃
朝代：宋

曾因下座識元龍，深覬歸途得款從。
顧我殊非黄叔度，多君不愧郭林宗。
寄劉凝遠巒四首·其四
作者：趙蕃
朝代：宋

一生已分阻長饑，輕薄羞隨造化兒。
遠寄微言作君壽，無鹽何敢突西施。
寄劉叔驥
作者：趙蕃
朝代：宋

朝行巴陵帆，暮泊漢陽鼓。
胡爲我所思，祗說在何許。
折麻念離居，搴若懷遠渚。
望望莫致之，江頭漫延佇。
寄劉叔驥兼索遠齋伯瑞仲文叔魚叔驥和叔太和送行詩
作者：趙蕃
朝代：宋

苕溪往來非不款，何山道場况非遠。
如何著脚竟無緣，孤我平生看山眼。
劉郎生長在溪山，吸光飲綠歲月閑。
不惟人作晉宋樣，更覺詩參簡遠間。
向來稍得相酬唱，別後闕然難屢枉。
况今結束事西浮，那可無詩道遐想。
遠齋視我猶其子，伯仲視我乃其季。
儻能俱寄絕妙辭，更約髯參并表弟。
寄劉子澄先生
作者：趙蕃
朝代：宋

春雨寒猶積，春園木又榮。
武昌聞別駕，生米見題名。
安否逢人問，書題闕便行。
周圍懷細履，陶酒憶徐傾。
會合知何日，羈棲尚此生。
向來猶楚越，今日遂蠻荆。
妻子饑寒累，交朋時勢情。
未應終薄祿，當復事深耕。
寄南安李使君三章·其一
作者：趙蕃
朝代：宋

頻宵爲月卧風前，異世風流懷謫仙。
半年且闊書郵置，六輩肯來從事賢。
白衣不但覓陶令，春草因之感惠連。
醉裏悠悠更何夢，南池水長疊荷錢。
寄南安李使君三章·其三
作者：趙蕃
朝代：宋

如聞舍策已蹁躚，神物護持非藥痊。
爲州莫漫貪良醖，把節何遲復舊氈。
但期米許頻仍乞，敢望舟同縹緲僊。
別久未能成一詣，故憐終日泥陳編。
寄南安李使君三章·其二
作者：趙蕃
朝代：宋

臼擣紛紛何所如，碾成更自治家模。
不盡粉身兼碎骨，爲看落雪又霏珠。
體用同歸人力致，粗精孰愈磨工夫。
舊聞此物獨君地，要伴筆牀能寄無。
寄向伯休且約他日道爲薌林之遊二首·其一
作者：趙蕃
朝代：宋

東郭竹谿君所廬，我家此物也扶疎。
何時歸去數來往，不似而今空寄書。
寄向伯休且約他日道爲薌林之遊二首·其二
作者：趙蕃
朝代：宋

平生薌林五十詠，何意扁舟其下過。
王郎逸興非余有，不問主人防怒訶。
寄吳吏部三首·其一
作者：趙蕃
朝代：宋

捩眼看翺翔，經年尚省郎。
詔除應邇日，傳播未遐方。
渺渺山連蜀，滔滔水接湘。
有懷雖晝夜，其奈道塗長。
寄吳吏部三首·其三
作者：趙蕃
朝代：宋

梅逐輕冰泮，春從細草生。
孤山應最早，假日想頻行。
竹閣思賢意，菊泉招隠情。
柰渠歌鼓競，使我鷺鷗驚。
寄吳吏部三首·其二
作者：趙蕃
朝代：宋

元日送朝天，侵尋又一年。
無詩供猥誦，有志辱哀憐。
茅屋蒼苔合，芳洲杜若搴。
去留俱未遂，兩鬢已蒼然。
寄呂謙益卿三首·其一
作者：趙蕃
朝代：宋

多謝臨湘尉，書來併枉詩。
夜吟忘夕寐，晨誦愈朝饑。
我亦窮耽此，君仍老嗜茲。
雖然不相棄，竟爾欲奚爲。
寄呂謙益卿三首·其三
作者：趙蕃
朝代：宋

誨我肱三折，思君腸九回。
盡忠真藥石，欲報異瓊瑰。
交道孰云喪，古風今未頹。
狂言喙三尺，百罰酒深杯。
寄呂謙益卿三首·其二
作者：趙蕃
朝代：宋

一尉荒山裏，高名四海中。
初非大夫逐，定自溧陽窮。
薦士猶王政，招魂已變風。
懷今更思古，佇立晚江空。
寄呈壽岡先生二首·其一
作者：趙蕃
朝代：宋

竹戶與松窗，當年拜老龐。
鬢毛霜自滿，文力鼎猶扛。
我句何堪讀，公詩舊所降。
寧聞曹與鄶，可並楚三江。
寄呈壽岡先生二首·其二
作者：趙蕃
朝代：宋

我愛清江郡，端如屋上烏。
掛冠推二老，縫掖盛諸儒。
吳蜀書難得，荆蠻病益癯。
飛黄去騰踏，局趣效轅駒。
寄周允升
作者：趙蕃
朝代：宋

竟孤春碧醉梅前，猶喜囊中有和篇。
雪後晚風衡嶽路，雨餘秋色五溪邊。
一書寥闊忘重寄，小別侵尋過半年。
頼是時從安道逸，有時共說伯仁賢。
寄周內翰
作者：趙蕃
朝代：宋

一自春風辱報書，後來安否定何如。
江山我敢涪翁後，事業公真六一餘。
百年半途過九十，千間大厦豈無廬。
不知蹀躞天街馬，孰愈崎嶇經壑車。
寄周愚卿
作者：趙蕃
朝代：宋

買得武夷毛竹杖，忽思江外友于人。
青原若訪常荷屋，助爾扶携覓句新。
寄周愚卿兄弟
作者：趙蕃
朝代：宋

渚花飄錦已殘春，幾對江山思故人。
邂逅欲書書不得，醒狂於此見天真。
寄周愚卿昆仲
作者：趙蕃
朝代：宋

四時佳節惟重九，況接君家鴻鴈行。
乃以病軀親藥石，坐妨山屐共壺觴。
別來忽忽春逾仲，望極悠悠晝莫常。
想見回頭登眺地，清源雲合鷺洲長。
寄周文顯二首·其一
作者：趙蕃
朝代：宋

我敬周夫子，安貧得士常。
眇然居陋巷，隠若卧襄陽。
應對昔爲役，滯濡今阻方。
雖慙壽陵步，猶擬舊君傍。
寄周文顯二首·其二
作者：趙蕃
朝代：宋

白雪郢中少，青蠅楚國多。
知音自古爾，讒口奈渠何。
皎皎寧遭汙，冥冥豈畏羅。
秋風下庭葉，乃見貫時柯。
寄周昭禮
作者：趙蕃
朝代：宋

都城飲別四年餘，寥闊無因問起居。
聞道客游猶往昔，不知生理比何如。
謾從詩卷追還往，肯向書筒計密疎。
折得梅花睇江水，驛程千萬渺愁予。
寄周畏知
作者：趙蕃
朝代：宋

書疏雖能數，飄零可奈何。
每懷談緒遠，更益鬢絲多。
治行今難及，聲名保不磨。
公寧免騰踏，我乃願婆娑。
寄唐德輿時决獄辰沅
作者：趙蕃
朝代：宋

生平但識古書耽，老至方知世路諳。
君想歸途在巴蜀，我行何日返東南。
江湖比苦無書疏，風月今憐阻笑談。
暇日銷憂應有作，簿書仍急亦何堪。
寄喻叔奇
作者：趙蕃
朝代：宋

雨雪長安日，覊栖獨旅時。
累觴欣會面，到處益潜悲。
舊識文章伯，今猶國子師。
何當一持節，來惠楚人爲。
寄喻叔奇丈二首·其一
作者：趙蕃
朝代：宋

不見喻工部，經今兩暮春。
遥知磬湖上，不減浣花濱。
佳句能名世，浮雲豈絆身。
爲貪煙雨勝，聊復駕朱輪。
寄喻叔奇丈二首·其二
作者：趙蕃
朝代：宋

飲我長安酒，歌公亦好詩。
試思猶宿昔，忽念已差池。
要識園林好，何由杖履隨。
有時觀敘夢，亦復嘆吾衰。
寄在伯三首後一首併示逸·其一
作者：趙蕃
朝代：宋

出門欲尋巖，聞君已行舟。
川遠不可涉，佇立空夷猶。
雨風既冥冥，離思復幽幽。
人生苟無別，安能成白頭。
寄在伯三首後一首併示逸·其三
作者：趙蕃
朝代：宋

兒行欣得師，爺往愁欠友。
去爺勿惘然，得師知慰否。
有時頻執經，無事莫多酒。
無謂數月程，秋風在回首。
寄在伯三首後一首併示逸·其二
作者：趙蕃
朝代：宋

君行日已遠，我思日益長。
何物可諭此，山高水茫茫。
人生要有別，男兒志四方。
奈此老多感，况於朋友良。
寄在伯二首·其一
作者：趙蕃
朝代：宋

積雨旱凉天，南風下水船。
江山渾未識，魚稻不論錢。
在路幾何日，得詩多少篇。
何當重相見，尊酒話蟬聯。
寄在伯二首·其二
作者：趙蕃
朝代：宋

成我中興年，朝家政急賢。
侍臣更論薦，東閣重招延。
子去當茲日，才惟莫與先。
習軒經濟學，於此定爲川。
寄太和舊遊
作者：趙蕃
朝代：宋

李暗桃春未是晚，可憐孤負海棠天。
故應陶寫皆詩內，安得淋漓到酒邊。
已辦經營求散吏，便思瀟灑泛江船。
相思異日題詩句，遶屋扶疎陶令篇。
寄婺州喻良能叔奇
作者：趙蕃
朝代：宋

我家入婺四十里，有竹參天山崛起。
尋常一過故人飯，長是驅車不停軌。
去年偶爲逃暑留，禪房小憇清溪頭。
君當適閩駐行李，遣騎問我安與不。
我聞君來固驚喜，君亦怪我窮不死。
殷勤竟辱懷刺先，我乃踉蹡成倒屣。
相看問我今何如，爲言斑鬢甘泥塗。
君時新有阿兄戚，語及往事猶長吁。
君歸匆匆莫可挽，劇談未了風吹斷。
贈君不直一錢詩，何以報之錦繡段。
明朝過君君且行，我思重別難爲情。
勞君下馬更握手，再三謂我頻寄聲。
別來僅可熟羊胛，含薰待春蘭已發。
擬將採掇慰離居，路遠何繇置君側。
如君人才誰與儔，直諒豈下西京劉。
校讎祕府自能事，何乃傳經瀕海州。
吾君急賢每旰食，詔書取士到微仄。
君今未免滯周南，諸公貴人曷逃責。
願君覓句勿自哀，清尊無事日日開。
未有白地光明錦，用作人間負販材。
寄子暢文顯兼問僉判丈起居
作者：趙蕃
朝代：宋

昨憶長歌與君屬，嗟爾明月悲黄菊。
問君得歸今幾日，我迺還家期未卜。
人生會合不可常，何止有類參與商。
月明固可共清影，菊開安得同幽香。
安輿歷想來自越，賀以羊酒生暖熱。
小人繆忝通家子，不獲親陪上壽列。
羨君斑衣有餘歡，憐我縕袍無乃單。
何當卒歲從周子，陋巷簞瓢忘餒寒。
寄孫子進昆仲
作者：趙蕃
朝代：宋

霜風入枯葦，客枕那能安。
起尋短燈檠，捐書復慵看。
緬思平生遊，平陸多奔湍。
懷哉豈無人，荆吳路漫漫。
大孫行秘書，今古靡不觀。
天文號隠奧，坐使十載殫。
溢而爲文章，卷舒見波瀾。
丞哉亦奇士，老不卑小官。
詩成太白豪，笑殺東野寒。
酒酣或看劍，肯爲無魚彈。
儀也節更苦，凜若誰能干。
譬之於草木，青松蔽春蘭。
不願太官賜，自愛苜蓿盤。
相携住荆溪，冥鴻渺雲端。
釀泉飲佳客，採溪薦朝餐。
不負風月佳，始知天地寬。
我欲往從之，買船斬釣竿。
富春訪嚴陵，吳淞覓張翰。
人生鮮如意，高趣况易闌。
君毋輕此樂，此樂非游般。
寄孫從之
作者：趙蕃
朝代：宋

顧使斯人墨綬腰，不知誰合上丹霄。
得非疲瘵要摩撫，是遣循良頒詔條。
聞道過家猶數月，尚期論薦出公朝。
過予不作一飯去，政倚相望非甚遥。
寄審知
作者：趙蕃
朝代：宋

楓赤蘆花白，扁舟夜泊時。
平生故人夢，細雨說相思。
寄審知并屬彥博三首·其一
作者：趙蕃
朝代：宋

病榻論詩罷，僧輿趨駕歸。
倦書疎竹几，多夢遶湖扉。
赤葉霜前墜，黄花雨後稀。
直堪凋鬢髮，何祇減腰圍。
寄審知并屬彥博三首·其三
作者：趙蕃
朝代：宋

豫章稠衆木，孔翠逐羣飛。
梁棟期終用，文章莫露機。
枉爲時俗忌，空使寸心違。
語以王郎子，因來答是非。
寄審知并屬彥博三首·其二
作者：趙蕃
朝代：宋

地迥林逃斫，湖深水易平。
鄰多爲圃住，門有趁虛行。
遊釣昔愛此，林廬曾屬情。
誰歟二畝乞，已矣一枝營。
寄居邠
作者：趙蕃
朝代：宋

黄溪茶種有閩風，憶昨緘封自贊公。
筠焙久空青箬裏，紙囊盍寄白雲中。
寄峽州使君郭郎中三首·其一
作者：趙蕃
朝代：宋

漢代郭林宗，詞場繼國風。
郎官曾賜被，刺史蹔憑熊。
爲客留工部，移官滯酒翁。
淮陽豈爲薄，無恨不居中。
寄峽州使君郭郎中三首·其三
作者：趙蕃
朝代：宋

契自西臺敘，親從昭德論。
名聲蓋前輩，牢落媿清門。
既見未知日，因風聊自存。
祇愁千里面，識我故塵昏。
寄峽州使君郭郎中三首·其二
作者：趙蕃
朝代：宋

何處觀文獻，如公尚典刑。
詩先獲麟作，字本換鵝經。
牛斗漫寶氣，虛危須德星。
無爲偃薄計，不晚詔除聽。
寄建寧韓尚書二首·其一
作者：趙蕃
朝代：宋

今代韓夫子，頻年刺兩州。
官崇古常伯，地重漢諸侯。
父老記茂宰，山川皆昔遊。
懸知里閭化，不待教條修。
寄建寧韓尚書二首·其二
作者：趙蕃
朝代：宋

宰席猶虛位，尚書合賜環。
進賢同拔茹，去佞已無山。
誥命從天下，延登指日間。
蘄公爲大厦，我亦會歡顔。
寄彭元思
作者：趙蕃
朝代：宋

憶昨寄書今幾日，缺然無地接殷勤。
秋風紅葉堪題句，寒夜青燈憶對君。
三徑吾將歸問路，一尊何日再論文。
番湖政與冰溪接，雞犬雖遥亦共聞。
寄徐季益四首·其一
作者：趙蕃
朝代：宋

不見徐夫子，於今已二年。
轉頭疑夙昔，屈指悟推遷。
書欠洪喬寄，詩煩阿買傳。
相思到極地，把誦一悠然。
寄徐季益四首·其三
作者：趙蕃
朝代：宋

呂氏多人物，譬之珠玉淵。
世官渠有命，家學定誰傳。
籍甚羣公譽，皆云正字賢。
掖垣君舊識，聊與話當年。
寄徐季益四首·其二
作者：趙蕃
朝代：宋

君不減徐穉，豫章仍主人。
結交非勢利，此客况清真。
今日山中友，他年席上珍。
玉堂如伴直，怨句不須陳。
寄徐季益四首·其四
作者：趙蕃
朝代：宋

我已非青鬢，君今定白鬚。
田園稍治否，寢飯比佳無。
聞道爲歸計，何當出此塗。
相期一邂逅，得以話艱虞。
寄徐季純于去非兼屬梁和仲曾元之吳仲權
作者：趙蕃
朝代：宋

西來政爾歎離居，數士英英端起予。
情話不遺親且故，高交寧有數能疏。
詩章許和平反暇，尊酒仍饕簿領餘。
幕府河南亦名勝，願交煩爲問何如。
寄徐斯遠并成父弟
作者：趙蕃
朝代：宋

淅瀝夜來雨，蕭條林下秋。
因之憶我弟，重以思吾儔。
農工方鼎來，蠶事已告休。
得無陰寒妨，知復多寡收。
微官本爲貧，中道成倦游。
洪波政稽天，險路新摧輈。
吾儔與我弟，既喜應見憂。
憂我困一簞，喜我歸故丘。
付與有定分，短長寧自謀。
相期黄髮保，共勉素風脩。
寄愚卿二首·其一
作者：趙蕃
朝代：宋

江邊欄檻竹中齋，緣我頻能掃又開。
茅屋蒼苔喚歸去，來禽青李待書來。
寄愚卿二首·其二
作者：趙蕃
朝代：宋

馬甘薦秣自投鞿，巧彈何曾射倦飛。
風急正看蛛去網，雨酣還見螘爭圍。
寄愚卿兄弟兼屬伯威
作者：趙蕃
朝代：宋

樓上長江江上山，烟雲鷗鳥尚班班。
歸來靖節荒三徑，已矣盧仝屋數間。
書肯細行知義立，夢能頻見識心關。
因聲重謝窮岡叟，太息劉郎去不還。
寄懷
作者：趙蕃
朝代：宋

雨足新晴後，凉生靜夜時。
支筇誰得見，惟有鷺鷗知。
寄懷
作者：趙蕃
朝代：宋

風聲雨滴相騷屑，深山深處應凝雪。
豐年未慮米如珠，病骨自安衣百結。
鄰翁墐戶行徑斷，怪我讀書聲屋徹。
茲時意緒政復佳，欲往尋梅間何闊。
寄懷二十首·其一
作者：趙蕃
朝代：宋

晏齋生理比何如，破硯今來亦已枯。
珍重此君爲耐久，澹然相對祗清癯。
寄懷二十首·其一〇
作者：趙蕃
朝代：宋

楝樹層層細著花，日薰香暖蜜蜂衙。
客來儻有論文興，活火風爐自煮茶。
寄懷二十首·其一一
作者：趙蕃
朝代：宋

春今五日如京兆，風雨更堪携折之。
我病不能知許事，飯餘捫腹細哦詩。
寄懷二十首·其一七
作者：趙蕃
朝代：宋

祝融香火我亡緣，還上江頭上水船。
頼得江山舊相識，登臨到處一悠然。
寄懷二十首·其一三
作者：趙蕃
朝代：宋

破屋支撐風雨餘，世間種種不關渠。
忍饑要慣無他術，過午未炊猶讀書。
寄懷二十首·其一九
作者：趙蕃
朝代：宋

剩水殘山覺範詩，汎然孤棹去何之。
倚檣吟嘯元無忤，誰信今朝無早炊。
寄懷二十首·其一二
作者：趙蕃
朝代：宋

秋風常恐到無期，一雨便興摇落悲。
疾病相攻今轉甚，囊空何以致高醫。
寄懷二十首·其一五
作者：趙蕃
朝代：宋

雪沒東園一徑深，頻驚饑雀落空林。
疎明自喜山房小，更聽哀絃空外音。
寄懷二十首·其一八
作者：趙蕃
朝代：宋

忽忽離家且一年，春風又是海棠天。
還家何以遺妻子，傾倒囊詩近百篇。
寄懷二十首·其一六
作者：趙蕃
朝代：宋

下水乘舟恨少灘，泝流翻恨泝灘難。
人生淹速祇如此，何必區區千萬端。
寄懷二十首·其一四
作者：趙蕃
朝代：宋

終日搜詩思不枯，坐間失喜折冰鬚。
寒窗雪滿無人到，伴我一枝梅更孤。
寄懷二十首·其七
作者：趙蕃
朝代：宋

縣官寬滅去年租，癃老扶携聽詔書。
和氣定能消冷氣，未知天意又何如。
寄懷二十首·其三
作者：趙蕃
朝代：宋

陰晴竟日漫難分，遠岫猶藏欲雨雲。
嘆息無言桃與李，一年蹤跡又紛紛。
寄懷二十首·其九
作者：趙蕃
朝代：宋

扶疎夏木已來禽，安石榴花出樹深。
六尺紙窗明棐几，迸階閒筍欲成陰。
寄懷二十首·其二
作者：趙蕃
朝代：宋

旱風吹野未成陰，空喜孤雲出寸岑。
飽食便知難自必，茶甌小注莫令深。
寄懷二十首·其二〇
作者：趙蕃
朝代：宋

早起陰晴殊未分，杜鵑何許叫深雲。
眼中忽爾生新句，何異風行水面紋。
寄懷二十首·其五
作者：趙蕃
朝代：宋

春風底事苦欺梅，舊雪未乾新雪催。
元自不儕桃與李，何須著意苦相摧。
寄懷二十首·其八
作者：趙蕃
朝代：宋

早禾栖隴待晴收，雨欲爲霖勢可憂。
似覺朝來烏鵲喜，便携童穉過西疇。
寄懷二十首·其六
作者：趙蕃
朝代：宋

讀書萬卷不充饑，枵腹吟哦大似癡。
不是鄰僧能送米，囊空何以續晨炊。
寄懷二十首·其四
作者：趙蕃
朝代：宋

正月山園未有花，梅花落盡亦堪嗟。
瑞香莫與蘭爭長，獨立風前自一家。
寄懷伯瑞
作者：趙蕃
朝代：宋

四海今詩伯，三衢聊署曹。
望之甘錄錄，桀溺病滔滔。
有志躬簑笠，寧能類桔槹。
我交天下士，如子未多遭。
寄懷在伯三首·其一
作者：趙蕃
朝代：宋

沅水與湘水，合流俱洞庭。
如何君於我，迺隔影與形。
滄江鷗鷺野，深林蘭蕙馨。
含章斯發發，遂性逐冥冥。
寄懷在伯三首·其三
作者：趙蕃
朝代：宋

倏爾聽鳴鴂，慨然悲衆芳。
春事且衰歇，吾行可相羊。
問年踰不惑，嘐嘐斯謂狂。
益矣多聞友，從之道阻長。
寄懷在伯三首·其二
作者：趙蕃
朝代：宋

我苦千里役，兒荒三月書。
役苦殆委頓，書荒廑墾鋤。
夜雨倒湖水，春耕競田廬。
事貴在勇决，爾胡但居諸。
寄懷大聲兄弟叔文老丈兼屬三王叔姪二首·其一
作者：趙蕃
朝代：宋

聽雨侵階竹，歸艎入檻荷。
天晴龜曝背，人靜鳥吟柯。
挾冊弟兄對，煮茶賓客過。
居閒在此樂，余乃事奔波。
寄懷大聲兄弟叔文老丈兼屬三王叔姪二首·其二
作者：趙蕃
朝代：宋

今代河南客，當年吏部孫。
青氈餘翰墨，白髮念田園。
邂逅成相識，飄零忍重論。
三王如見問，寄謝勿辭煩。
寄懷子進昆仲三首·其一
作者：趙蕃
朝代：宋

晚雨催寒著破裘，官梅應是動揚州。
相思不見蘇門隠，好在當年玉局遊。
擬向會稽探禹穴，却從吳會下扁舟。
不須幸甚門亡恙，翻到舊詩容我不。
寄懷子進昆仲三首·其三
作者：趙蕃
朝代：宋

聞道築堂名遂初，規模渾是退居圖。
藏書自有三萬軸，種橘何多二百株。
我似杜陵寧老蜀，君如張翰已歸吳。
詩成把酒遥相屬，門外北風方怒呼。
寄懷子進昆仲三首·其二
作者：趙蕃
朝代：宋

鴈不歸時聞有行，鴈南飛處更關情。
三年有句說還往，半載無書存死生。
莫歎河山殊舉目，會須童僕爲歡迎。
四方取友吾非乏，孰若君家賢弟兄。
寄懷徐行仲
作者：趙蕃
朝代：宋

夢想西禪寺，春陰遶夏池。
投枝語鳥雀，叩檻出魚龜。
用舍平生學，嬉娛即是詩。
覓公端不晚，江漲即東之。
寄懷畏知二首·其一
作者：趙蕃
朝代：宋

憶昨題詩歲且更，路長誰與附書行。
登樓見說同王粲，爲賦懸知似賈生。
杜老性非真傲誕，元龍氣自舊崢嶸。
天寒萬物皆收歛，惟有孤松獨向榮。
寄懷畏知二首·其一
作者：趙蕃
朝代：宋

湘山峻刻湘流深，中有騷人憤世音。
弔古自爲吾輩事，宦游端識故人心。
別來未有音書至，歲晚勿令霜露侵。
聞道元戎今仲舉，定除塵榻伴登臨。
寄懷畏知二首·其二
作者：趙蕃
朝代：宋

共旅長安暑未徂，到家忽已秋風初。
十詩道別心期遠，千里相望魂夢疎。
驛使梅來應寄我，衡陽鴈渺更愁予。
如君乃作諸侯客，顧使誰讎東觀書。
寄懷畏知二首·其二
作者：趙蕃
朝代：宋

馳檄傳聞思一來，溪頭幾立望檣桅。
黄花又作霜前槁，白酒空留秋後醅。
早歲交遊今孰在，暮年林壑要深陪。
世間名宦豈不好，只恐勢移成溺灰。
寄懷章衢州辛越州
作者：趙蕃
朝代：宋

江東去江西，道阻而且長。
懷我金石交，每瞻鴻鴈行。
信州去衢州，道阻而匪脩。
黄花遂九日，明月負中秋。
江東去浙東，江表邈剡中。
莫云巖壑異，固有丘壑同。
一出與一處，或嘿而或語。
行步澀如棘，欲飛恨無羽。
風高已木落，薄寒能中人。
室邇人甚遠，不孤必有鄰。
寄懷趙南紀二首·其一
作者：趙蕃
朝代：宋

聞道君先我，論交我愧君。
長沙辱傾蓋，懷玉悵離羣。
怪底書多枉，情知義薄雲。
金蘭雖甚篤，藥石願時分。
寄懷趙南紀二首·其二
作者：趙蕃
朝代：宋

自別匡廬去，名山不再逢。
圖看白鹿洞，詩詠紫霄峰。
泉石難名狀，煙雲幾許重。
巾車君儻命，襆被我斯從。
寄成父
作者：趙蕃
朝代：宋

屢約過茅舍，終成覓順舟。
書來勤問訊，病去苦淹留。
邂逅行人往，丁寧葯物求。
那知空悵望，直恐遂沈浮。
籬菊猶青蕊，鬢毛非黑頭。
平生愛此節，今歲祇空酬。
度日渾無頼，期君得散憂。
柴車夙須辦，草徑掃令幽。
豈乏登臨處，堪爲耳目謀。
躋攀無脚力，夢寐想神遊。
寄成父并帖彥博審知·其一
作者：趙蕃
朝代：宋

貧賤分離苦，飄流日月除。
重沽分歲酒，空展寄來書。
祖印書齊架，章泉竹遶廬。
生涯故在此，調護合何如。
寄成父并帖彥博審知·其二
作者：趙蕃
朝代：宋

霜落湖邊路，林疎溪上居。
向來行載酒，今日問憑書。
一飽異初計，五言真累渠。
故人誰我念，煩爲語王徐。
寄文叔且問畏知近訊五首·其一
作者：趙蕃
朝代：宋

胸中何止五車書，記誦張巡恐不如。
有意詞科不難中，掖垣諫省政須渠。
寄文叔且問畏知近訊五首·其三
作者：趙蕃
朝代：宋

醉裏揮毫君不嗔，平生嗜酒見天真。
離觴曾爲黄花滿，別日行看梅又新。
寄文叔且問畏知近訊五首·其二
作者：趙蕃
朝代：宋

左手持螯快引杯，誦詩屑屑吐瓊瑰。
清遊晚上僊林閣，平揖森簷玉萬堆。
寄文叔且問畏知近訊五首·其五
作者：趙蕃
朝代：宋

近來周子絕無書，目斷西江雙鯉魚。
出處不應違素志，君如得來我歸歟。
寄文叔且問畏知近訊五首·其四
作者：趙蕃
朝代：宋

去年犯雪到西湖，眼見梅花玉立孤。
今歲定無牢落嘆，君詩清絕似林逋。
寄新喻丞章季亨
作者：趙蕃
朝代：宋

憶昨寄聲因鮑子，闕然已復四終星。
向來相期臺閣者，薄宦乃淹松竹廳。
頗願近詩見新述，舊好尚意能忘形。
臨風三歎不知罷，梅花落盡蘭未馨。